Улар учун карантин бошқалардан кўра эртароқ бошланган...\n26 апрель, 2020, 19:01\nТеглар:Поль Погба | Эден Азар | Марко Асенсио | Лукас Торрейра\nЖаҳон миқёсидаги топ-футболчилар нима учун анча аввал "офсайд" ҳолатига тушиб қолишган?\nЖаҳоннинг аксарият мамлакатларида тахминан март ойининг ўрталарида ўз ҳудудларида карантин эълон қилганидан барчанинг хабари бор. Бироқ шундай футболчилар ҳам борки, улар карантинга бошқалардан кўра эртароқ чиқишга мажбур бўлганлар. Қуйида мана шундай ижрочилар ҳақида гап кетади.\n«Қизил иблислар» жамоасининг франциялик ярим ҳимоячиси дастлаб мавсум аввалида жароҳатга йўлиққанди. Кейин 2019 йил охири ва 2020 йил бошида уни яна болдир суяги билан товон суягини бириктирувчи бўғин қийин аҳволга солиб қўйди. Натижада Погбанинг тикланиши учун бир неча ҳафта керак бўлди. Бироқ Поль майдонга қайтмасидан мавсум тўхтатиб қўйилди.\nНиколо Заньоло («Рома»)\n«Рома» клубининг 20 ёшли ярим ҳимоячиси жорий йилнинг 12 январь куни «Ювентус»га қарши баҳсда ўнг оёқ тиззасидан жиддий жароҳат орттириб олди. Заньолонинг жароҳатидан тикланиш жараёни 7-8 ойни ўз ичига олади.\nБельгиялик футболчи февраль ойи охирида «Леванте»га қарши кечган баҳс чоғида кутилмаганда оқсоқланиб қолди ва майдонни шерикларидан эртароқ тарк этишга мажбур бўлган. Учрашувдан кейин ўтказилган текширувларда Азарнинг ўнг оёқ суяги ёрилгани аниқланган ва тахминан 2 - 2,5 ойга сафдан чиққанди.\n«Реал»нинг бу вакили эса ўтган йилнинг ёзида «International Champions Cup» доирасида «Арсенал» клубига қарши кечган баҳсда жароҳат олган. 23 ёшли Асенсионинг чап оёқ тиззасининг хочсимон суяги синганлиги ва ташқи мениски йиртилгани аниқланган. Фуболчи тахминан 8-9 ойга сафдан чиққанди.\nУсмон Дембеле («Барселона»)\nКаталон суперклуби футболчисида жорий йил аввалида оёқ пайининг узилиши кузатилган ва у 11 февраль куни жарроҳлик столига ётишга мажбур бўлган. Шундан сўнг клуб шифокори Дембеленинг тикланиш даври тахминан 6 ойга қадар давом этишини маълум қилган.\n«Тоттенхэм» клубининг 27 ёшли ҳужумчиси февраль ойи ўрталарида «Астон Вилла»га қарши ўйинда жароҳат олган. Жанубий кореялик футболчининг ўшанда ўнг қўли синган. Жарроҳлик амалиётини ўтказганидан сўнг Сон Хюн Мин 6-8 ҳафтага сафдан чиққанди.\n«Тоттенхэм» клубининг бошқа бир ҳужумчиси Гарри Кейн эса жорий йилнинг дастлабки кунида «Саутгемптон»га қарши беллашувда сонидан қаттиқ жароҳат олган. Унинг машғулотларга қайтиши апрель, яъни, жорий ойга белгиланганди.\n«Шаҳарликлар» жамоаси аъзоси Англия Суперкубоги учун «Ливерпуль» билан кечган баҳсда тиззасининг хочсимон суягини синдириб олган ва март ойига қадар сафдан чиққанди. Эътиборлиси, Сане жароҳатидан тикланишга ва ҳатто «Манчестер Сити» ёшлар жамоасида 1 та ўйин ўтказишга ҳам улгурганди. Бироқ орадан ҳеч қанча ўтмай АПЛда мавсум тўхтатиб қўйилди.\nЯнварь ойининг охирида «Ювентус» клубининг 22 ёшли вакили жуда жиддий жароҳатга йўлиқди – Мерих хочсимон бўғимини синдириб олди. Демиралнинг тахминан июль ойи ўрталарида сафга қайтиши кутилмоқда.\n«Арсенал» клубининг 24 ёшли ўйинчиси март ойида «Портсмут»га қарши кечган беллашув чоғида рақиб ўйинчиси билан тўп учун курашда майдонга қулади. Натижада Торрейранинг ўнг оёқ кафти сингани аниқланган. Шифокорлар футболчининг сафга қайтишига 10 ҳафта вақт талаб этилишини маълум қилган.\nАрбелоа Зиданнинг тактикаси, Асенсио ва Азар борасида гапирди\n"Реал" Азар эвазига "Челси"га Асенсиони бермоқчи


INNOWEEK-2019: инновацион кўргазма, роботлар танлови, “Инновацион ғоялар етакчиси” кўкрак нишони тақдирлаш маросими ва бошқалар\nИнновацион ғоялар ҳафталиги – INNOWEEK-2019 29—31 октябрь кунлари “Ўзекспомарказ”миллий кўргазмалар мажмуасида бўлиб ўтади. Тадбир маҳаллий ва хорижий тадқиқот ва инновацион марказлар, инвестиция фондлари, технология агентликлари, технопарклар ва бизнес инкубаторлар учун ноёб платформа бўлиши кутилмоқда. Ҳафталик доирасида инновацион ва инвестиция форуми, инновацион маҳсулотлар кўргазмаси, IRC халқаро робототехника чемпионати , Осиё-тинч океани технологиялар трансфери марказининг тақдимоти бўлиб ўтади.\nИнновацион маҳсулотлар кўргазмаси\nКўргазмадан кўзланган асосий мақсад — янги маҳаллий ва хорижий технологияларни намойиш этиш,мамлакат иқтисодиёти учун қулай бўлган янги инвестиция имкониятларини жалб қилиш. Кўргазмада маҳаллий ва хорижий барча соҳаларда энг инновацион маҳсулотлар, инновацион лойиҳалар, прототиплар ёки бизнес моделлари намойиш этилади. Тадбирда хорижий инновацион ва илмий марказлар, инвестиция фондлари, технология агентликлари, технопарклар ва бизнес инкубаторлар иштирок этади.\nКўргазма 29, 30, 31 октябрь кунлари соат 9:00 дан 18:00 га қадар давом этади.\nИнновацион ва инвестиция форуми\nФорумда хорижий илмий-инновацион марказлар, инвестиция жамғармалари, технологик агентликлар, технопарклар ва бизнес инкубаторлари иштирок этадилар. Тадбирда 30 дан ортиқ мамлакат вакиллари, нуфузли халқаро ташкилотлар ва компаниялар, Австрия, Буюк Британия, Нидерландия, Италия, Исроил, Россия, Туркия, Эстония, Эрон, Қозоғистон ва АҚШдан илм-фан ва инновациялар соҳасидаги етакчи мутахассислар қатнашади. Президентимизнинг “2019-2021 йилларда Ўзбекистон Республикасини инновацион ривожлантириш стратегиясини тасдиқлаш тўғрисида”ги Фармонида таъкидланганидек, инсон капиталини мамлакат рақобатбардошлиги ва халқаро майдонда инновацион ривожланишнинг асосий омили сифатида ривожлантириш ҳафтанинг асосий мақсадларидан бири ҳисобланади.\nIRC Халқаро робототехника чемпионати\nИРC-2019 28 октябрдан 31 октябргача “UzEkspoMarkaz” кўргазмалар мажмуасида икки ёш тоифасида бўлиб ўтади: 9-16 (Junior) ва 17-23 (Senior). Ҳар бир ёш тоифаси турли танловлардан иборат.\n“Junior” категорияси бўйича мусобақалар Ўзбекистон Республикаси Инновацион ривожланиш вазирлиги томонидан Ёшлар иттифоқи билан ҳамкорликда ташкил этилади. “Кегелринг” ва “Робо-сумо” танловида ўз-ўзини бошқарадиган роботлар билан иштирок этадилар.\n“Senior” тоифасидаги мусобақалар “1st OIC Robotics Challenge Uzbekistan” деб номланади. Мазкур халқаро мусобақа Ўзбекистон Республикаси Инновацион ривожланиш вазирлиги томонидан Ислом ҳамкорлик ташкилоти Илмий-техник ҳамкорлик бўйича доимий қўмитаси билан биргаликда ташкил этилди. Мусобақада Ислом ҳамкорлик ташкилоти иштирокчи-давлатларидан келган ёшлар иштирок этади.\nЧемпионат 29, 30 ва 31 октябрь кунлари соат 09.00-12.00 ва 13.00-16.00 да бўлиб ўтади.\nИнновацион ғоялар ҳафталиги доирасида 2019 йилнинг 30-31 октябрь кунлари Осиё-Тинч океани технологиялар трансфери маркази фаолиятини юртимиз жамоатчилигига тақдим этиш мақсадида БМТ ҳузуридаги Осиё-Тинч океани иқтисодий ва ижтимоий комиссиясининг Осиё-Тинч океани технологиялар трансфери маркази билан ҳамкорликда “Innovation and Technology Transfer — Role of Intellectual Property” (“Инновациялар ва технологиялар трансферида интеллектуал мулкнинг аҳамияти”) мавзусида ОТТТМнинг минтақавий семинари ўтказилади.\n“Инновацион ғоялар етакчиси“ кўкрак нишони тақдимоти”\n“InnoWeek-2019”доирасида “Инновацион ғоялар етакчиси” кўкрак нишони топширилади. “Фаол тадбиркорлик, инновацион ғоялар ва технологияларни қўллаб-қувватлаш йили”да таъсис этилган “Инновацион ғоялар етакчиси” кўкрак нишони ёш олимлар, талабалар ва ташаббускор фуқароларга, шу жумладан, норезидентларга инновацион ғоялар ва технологияларни ривожлантиришга қўшган ҳиссаси ва уларни амалиётга жорий этгани учун топширилади.\nЎзбекистон Республикаси Президенти ҳузуридаги Давлат бошқарув академиясида Инновацион ривожланиш вазирлиги ҳамда Бирлашган Араб Амирликларининг Вазирлар Маҳкамаси ва Келажак ишлари бўйича вазирлиги билан ҳамкорликда “Future Foresight” семинар-тренинглари ташкил этилади.\nМазкур семинар-тренинглар давлат хизматчилари учун халқаро экспертлардан янги билим ва малакаларни ўзлаштиришларига қаратилган бўлиб, бу ўз навбатида иш самарадорлигини ошириш, аҳолига хизмат кўрсатиш сифатини яхшилаш, келажакни прогнозлаштиришга ёрдам беради.


Kutubxona - Isajon Sulton. Tilsim lashkari yoxud Muqanna (hikoya) / Kiril\nSiz shu sahifadasiz: Isajon Sulton. Tilsim lashkari yoxud Muqanna (hikoya) / Kiril\nМуаллиф Исажон Султон\nАсар номи Тилсим лашкари ёхуд Муқанна (ҳикоя)\n- Исажон Султон\nТилсим лашкари ёхуд Муқанна (ҳикоя)\nКеч кира бошлади. Тобора кучайиб бораётган шамол кунботар ёқдан хас-чўпларни учириб олиб келаверди, само майдонига булутларни қатма-қат тўдалаштириб уяверди. Кўп ўтмай, олам рутубат ва таҳлика ичида қолди.\nКўчада ўйнаб юрган болалар бирин-кетин тарқалишди. Ҳамма ёқни чанг-тўзон тутиб кетган эди. Кўзига қум кирган бир болакай чириллаб йиғлаб қолди. Хавотирланиб кўчага чиққан бобоси:\n– Тез-тез юр, яна жоду шамоли эсяпти. Энди эрталабгача тинмайди. Бўлақол, тойчоғим, гапимга кирсанг, сандиқдан ҳалвоқанд олиб бераман, – дея уни юпатишга тушди.\nШамол роса авжига чиққан эди. У дорга ёйиб қўйилган кимнингдир белбоғини бир юлқиб олди-да, учириб кетди. Зангори белбоғ уча-уча наридаги тут новдасига илинди ва худди музаффар лашкарларнинг туғи сингари ҳилпирайверди. Болакай йиғлашни ҳам унутиб, кўзлари чақнаганча:\n– Қанақа жоду, бобо? Нимага ҳамма шунақа дейди? – деб сўради.\nБу аснода шамол яна эпкин урди, болакайнинг сочини тўзғитиб, кийимларини юлқилай бошлади. Бобоси эса:\n– Ҳамма нарсани ҳам сўрайвермайди бола деган, бетаъсир! Юр уйга, нимагалигини кечқурун айтиб бераман, – дея қулоғидан чўзиб, диконглатганича ҳовлилардан бирига олиб кириб кетди.\nКўп ўтмай, қоронғи тушди. Шимол томондаги кўҳна тоғлар силсиласи устида момақалдироқ теваракни титратиб, гумбирлади. Гўё қоялар ёрилиб-уваланиб, тутдай тўкилаётган эди. Чақмоқ чақнаб, ҳаммаёқни оний ёғду билан сийпалаб ўтди. Кейин олам яна зулмат қаърига чўмди.\nБу шамол йилига бир марта, дов-дарахтлар куз либосини кийиб, теварак-жавониб ловиллаб ёнаётган қизғиш-заъфар япроқлар ёғини остида қолган махалда қўзғалар, туни билан оламнинг тўс-тўполонини чиқариб, тонг вақтидагина тинар эди. Уиинг ғалати ном билан аталиши ҳақида эл оғзида ажойиб ва қадимий бир ривоят юрар эди.\nБир вақтлар бу ерда Ҳаким исмли деҳқон яшаган эди. У даштдан қўриқ очган, ёзи билан тинмай ишлаб, мазаси тилни ёрадиган қовунлар етиштирарди. Сўнг уларни сотгани Нахшабга жўнар, ўн-ўн беш кундан сўнг мамнун ҳолда, қўйни-қўнжи тўлиб қишлоққа қайтиб келар эди. Шу кундан эътиборан қўрасидан қўйларнинг баъраши, товуқларнинг қақолаши эшитила бошлар, Ҳакимнинг ўзи ҳам эт қўйиб-тўлишиб, юзига қон югуриб қолар эди.\nФалокат ва тасодифларга бой от йилида ҳам унинг ҳосили мўл бўлди. Тўрлаган қовунларни қамиш тўрхалталарга солиб, ертўлага осиб қўйди, энди булар то қиш оёқлагунига қадар худди янги узилгандай бўлиб тураверади. Ҳаким тағин шаҳарга отланганида тонг саҳар эди. Қунботарда, тоғлар устида булутлар жуда ҳам қуюқлашган ва момақалдироқ тинмай гумбурларди. Ҳаким қовунларини похол солинган аравага яхшилаб, заха емайдиган қилиб жойлади, қўй терисидан тикилган пўстинига ўраниб, ўрнашиб ўтирди-да, отга қамчи уришга чоғланаркан, хотинига қараб:\n– Бўпти... Ўра тўла савзи, омборхонада гўшт-ёғ етарли. Насиб қилса, ўн кундаёқ қайтаман, – деди.\nАммо хотиннинг кўнгли алланечук безовта, агар эрини ҳозир жўнатиб юборса, қайтиб кўролмайдигандай туюларди. Дарвоқе, теварак ҳам бугун ўзгачароқ эди: табиат худди ниманидир кутаётгандай безовта, қушлар зўр бериб чирқиллашар, тоғлар устида ҳануз момакалдироқ гумбирларди.\n– Нега йиғлайсан? – деди Ҳаким, хуноби ошиб. – Бир-иккида бормай юрган бўлсам ҳам майлийди. Бас қил энди кўзёшни!\n– Ахир, эртага кетсангиз бўлмайдими? – деб зорланди хотини. – Худди бир нима бўладиганга ўхшайди. Кўнглим жуда ғаш.\n– Ҳеч нима бўлмайди, – деб унга таскин берди Ҳаким. Сўнг отга қамчи урди. – Худо хоҳласа, бир ҳафтадаёқ қайтаман. Хуш қолинглар...\nОт кишнади, арава ғирчиллаб йўлга тушди. Ҳаял ўтмай, қишлоқ тераклар ортида кўздан ғойиб бўлди.\nКечга бориб, кунботардан кучли шамол қўзғалди. У йўлида учраган неки бор – барини учириб-пайҳон қилиб, янчиб ўтди. Шамол туни бўйи тинмади, ўкириб-даҳшат солиб эсаверди.\nКунлар бир зайлда, осуда кечар, аммо хотиннинг кўнгли ҳануз тинчланмас эди. Тунлари уйқуси буткул ўчганича қоронғиликка термилиб, эрини ўз паноҳида сақлашини Худодан илтижо қиларди. Орадан ўн кун ўтди, Ҳаким қайтмади. Йигирма кун, бир ой... уч ой ўтди ҳамки, ундан дарак йўқ. Кўп ўтмай савдо-сотиқ учун кетганларнинг бари қайтиб келишди, улар йўлда Ҳакимни кўрмаганликларини айтишди. Шўрлик хотин кўк кийиб, эрига аза очди. Йил ўтгач, дарду ғамга кўникди, рўзғорини амал-тақал қилиб тебрата бошлади..\nҲаким кетган кунга роппа-роса бир йил тўлганида яна ўша ҳол такрорланди. Кечга яқин кучли шамол қўзғалди. Эрининг сирли равишда бедарак кетиши билан мана шу ғалати шамол ўртасида қандайдир бир боғлиқлик борлигини сезар эди шўрлик бева. Қоронғи тушди. Болалар ухлагани ётдилар. Аммо аёл ухлай олмади, деразадан кўзини узмай, аъзойи бадани жимирлаганча, ниманидир рўй беришини кутар эди. Ҳа, бугун нимадир рўй бериши керак эди! Дарча орти қоп-қора тун, шамол гоҳ қаҳ-қаҳ уриб, гоҳ зорланиб, гоҳ ёлғие бевани масхаралаб эсмоқда эди. Кўп ўтмай тун ярим бўлди. Шамолнинг шовқини аро заиф бир шарпа сезилди. Бева ирғиб туриб, ташқарига назар ташлади. Шу лаҳзада ярқ этиб чақмоқ чақнади ва ҳовлида турган, жанговар яроғ-аслаҳалар билан қуролланган ниқобли бир отлиқнинг шамдай қоматини ёритиб юборди.\nКим у? Ярим тунда бу ҳовлида нени истар у?\nЧақмоқ яна чақнаганида, сирли отлиқнинг отдан тушиб, эшик томон юрганн кўринди. Жувоннинг юраги бўғзига тиқилиб келиб, дукурлаб ура кетди. Шу лаҳзада эшикнинг зулфини тақиллади, кейин таниш овоз эшитилди:\nКелган эри эди!\n– Сизмиснз? – қалтироқ бармоклар занжирни мажолсиз тутди.\n– Мен, мен, қўрқма. Оч энди.\nEshik ochildi. Ichkariga bir sharpa kabi, gʻalati kiyimlarga oʻrangan eri kirib keldi. Juvon oʻzini unga otdi, ammo Hakim oʻzini chetga oldi.\n– Қайларда эдингиз? Болаларингизни ўйламайсизми? Мени ўйламайсизми? Хавотир ола-ола, куйиб кетдик-ку ҳаммамиз?!\n– Хўп, хўп, бас қил, – деди Ҳаким. – Менинг вақтим жуда кам. Ўтир, гапларимни эшит.\nЖувон ҳануз йиғлар эди.\n– Жим, шовқин солма, – деди Ҳаким, ҳадиксираб. - Ўтир. Айтдим-ку, вақт жуда зиқ.\nЖувон чор-ночор эрининг рўпарасига чўкди. Йиллар давомида кўриб юрган қадрдон чеҳра ўрнида оппоқ ниқобни кўрди.\n– Бу нимаси? – деб нидо килиб юборди.\n«Меҳмон» бош чайқади.\n– Нега ундай қиласиз? Нега мени қўрқитасиз?\n– Гапимни бўлмай, диққат билан эшит, – деди Ҳаким, овози ўзгариб. – Аза очиб тўғри қилгансан – ҳозир мени сўнгги марта кўришинг. Тез орада муҳлат тамом бўлади, кеттанимдан сўнг мени ҳеч қачон кўрмайсан. Фақат бир сирни сенга ошкор қилиб кетай, деб келдим. Билгинки, бу шамол бекорга эсмайди, момақалдироқ бекорга гумбирламайди, балки бу паллада қоялар сурилади, минг йил аввал зарб этилган жоду қопқалари очилади... бир лашкар чиқиб келади. Бу лашкар на ўтда ёнади, на сувда чўкади, уни на чопиб бўлади, на осиб. Туни билан ер юзини кезади, шамол унга увиллаб-ўкириб ҳамроҳ бўлади, шамол тиниши билан лашкар яна тилсим ғорига кириб беркинади...\nХудди шу лаҳзани кутиб тургандай, «меҳмон»нинг сирли гапини бўлмоқчи бўлгандай, дарчадан шамол тағин кириб келди, шам алангаси кескин липиллаб жетди.\nҲаким шошиб гапида давом этди:\n— Ўшанда, олдинроқ шаҳарга кетганларга ета олмай, даштда тунаб қолдим. Уст-устига, шамол зўрайиб, отлар ҳам юролмай қолди. Пўстинимга ўраниб, иккала отнинг ўртасига ётиб олдим. Биламан, бунақа шамолда бўрию шоғоллар ҳам ин-инига уриб кетади, шунинг учун бехавотир ухладим. Бир маҳал отимнинг кишнашидан уйғониб кетдим. Бошимни кўтариб қарасам, шамол ҳалиям ғувиллаб эсаётир, аммо осмон топ-тоза, ой нур сочиб турибди. Сал наридан эса боши-охири кўринмайдиган маҳобатли бир лашкар ўтиб бораётир. Дубулғалари ой нурида йилтиллайди, найзалар ярақлайди, аслаҳалар жаранглайди. Бошимни кўтарганимни кўрдию тўп олдида бораётган оқ туғли бир отлиқ елдай бўлиб ёнимга келди, найзасининг ёни билан бир урди„ йиқилдим. Ғалати туш кўряпманми, деб ўйладим, аммо оғриқ кучли эди. Типирчилаб ётарканман, отлиқ арқон ташлади-да, мени судраб кетди. Қўрққанимдан оғриқниям сезмадим. Ўзим судралиб кетяпман-у, лашкарга қарайман- сонсиз-саноқсиз, бундай қўшин Бухородаям, Қўқондаям, Хивадаям йўқ, шунака улкан. Бари ёш, жанговар, барининг кўзидан ўт чақнайди, отлар осмонга учаман дейди. Бир маҳал отлиқ тўхтади, бошдан-оёғи оққа ўранган, оқ от минган бир одамга рўпара қилди. Мени туртиб олдинга ўтқаздию биқинимга найзасини тираб турипти.\n– Кимсан? – деб сўради оқ отдаги одам.\nАйтдим. Тирикчилик деб кетаётганимни, болаларим уйда зор бўлиб йўл қараб турганини айтиб ёлвордим, ер ўпиб кўйиб юборишларини тиладим.\nОқ отдаги одам индамай гапларимни эшитиб турди, аммо сўз демади. «Ҳоқоним, ҳоконим»лаб ерга йиқилдим, мени банди қилган суворий силтаб турғизди:\n– Қуллуқ қил! – деб ҳайқирди у, кўзларидан ғазаб сочилиб. – Сенга Унинг Ўзи билан гаплашиш насиб қилди, эй бадбахт! Ҳозир осмондан чақмоқ тушиб куйдирмасидан ё ер ёрилиб ютиб кетмасидан аввал қуллуқ кил, бефаҳм!\nБу бешафқат суворий найзасини суқиб-нетиб олмасин, деб яна ерга йикилдим-да, «Нурли жамол соҳибига хамду санолар бўлсин», деб унинг айтганларини такрорладим. Шундан сўнг суворийнинг имоси билан дарров бир от келтиришди, бошимга оқ ёпинчиқ ташлашди, елкамга садоқ осиб, белимга шамшир боғлашди-да, узун найзани қўлимга тутқазиб, отга миндиришди. Бир қарасам, ўша қўшинга кўшилиб мен ҳам қаёққадир кетиб боряпман.\nҚўшин жуда тез бораётган эди. Кейин илғаганим – отларнинг туёқлари ерга тегмас, ўтлар устида муаллақ турар эди. Кўраётганларим туш эканлигига энди ишондим. Бир-икки соатга қолмай бутун Туронни кезиб чиқдик, кейин шамол бизни Ҳисор тоғлари томонга сурди. Қоялар сурилиб, ичкарига кирганимиздан кейингина тушундим – бу тилсимланган лашкар экан. Шўрим қуриб, энди мен ҳам шу лашкарнинг аскарига айланган эканман.\nNurli Jamol sohibi – ulugʻ qudrat egasi. Shamol chaqiradigan ham, momaqaldirok uygʻotadigan ham, chaqmoq chaqnatadigan ham uning oʻzi... Yil oʻtgach, qoyalar yana surildi, lashkar yana yorugʻ dunyoga chiqdi. Bilib ol: bu shamolning siri ana shu lashkarda. Mana shu shamol esganida hech kim tashqarida yolgʻiz qolmasin. Qishloqlardan, kentlardan chiqmasin. Bolalaringga, avlodlaringga ehtiyot boʻlgin...\nҲикоя поёнига етгани сайин дилида шубҳаси зўрайиб бораётган хотин ваҳимадан титраганича унинг сўзларини тингларди. Эри бу воқеаларни ҳарчанд ишонарли қилиб гапиришга уринмасин, унинг гумони ортаверди ва охир-оқибат:\n– Йўқ-йўқ... Айтинг, кимсиз? Сиз менинг эрим эмассиз?! – деб қичқириб юборди.\n– Мен ростдан ҳам эрингман, нега ишонмайсан? – деди кимса, унинг сўзларидан саросимага тушиб. – Овозимдан, ҳаракатларимдан танимаяпсанми?\n– Агар... эрим бўлсангиз, ниқобингизни олинг, кўрай, – деб талаб қилди жувон, ортига тисарилиб. Ниқобли одам шошиб нари сурилди:\n— Нималар деяпсан? Ололмайман. Ҳалок бўламан ахир?! Эсингни йиғ, ҳой нодон. Мениям, ўзингниям хароб қилма.... Эсингни йиғ!\nАммо жувон қўрқувни енгиб, ғайриоддий жасорат билан олдга ташланди ва эрининг юзидаги ниқобни юлиб олди. Юлиб олди-ю...\nБу не синоатки, ниқоб орти қора ўрадай бўм-бўш зди.\nШамол олам бўйлаб эсарди. Чақмоқнинг навбатдаги чақини кимсасиз йўлдан от чоптириб кетаётган сирли отлиқни ва эшиги ланг очиқ қолган беванинг уйини ёритиб юборди.\nБухоро ва Самарқанд оқчопонлари мағлубиятга учраб, уларга кўмаклашиш учун келган кўчманчилар тарқалиб кетгач, халифа Маҳдий бутун кучини Муқаннани қўлга киритишга сафарбар этди. Халифаликка бўйсунган барча мўминлар бу дажжолнинг ўлдирилишини талаб этар эдилар. Ривоятга кўра, дажжол ғоят бадбашара, бир кўзи узум донасидай бўртиб чиқкан махлуқ бўлиб, қиёмат яқин қолганида худолик даъвосини қилиб ер юзига чиқиши аниқ эди. Ҳошим бинни Ҳакимда ҳам шу хусусиятлар мавжуд бўлиб, у доимо ниқобда юрар эди.\nМуқанна Марв бозорининг майдонида пайдо бўлганида қоқ туш маҳали эди. Жоду соҳибининг Бағдод зиндонида ётганини билган марвликлар унинг бу зуҳуротидан саросимага тушиб, қоча бошладилар. Охирида довюракроқ кишилардан иборат бир гуруҳ қолди. Муқанна бу кишилардан сўради:\n– Биласизларми, мен кимман?\nЙиғилганлар жавоб бердилар:\n– Ҳа, биламиз, сен сипоҳсолор Ҳакимнинг ўғли Ҳошимсан.\n– Йўқ, – деди Муқанна. – Мен сизларнинг нажоткорингиздирман. Билингки, нажот сизга Исодан етса, Исо менман, Мусодан етса, Мусо ҳам менман, Муҳаммаддан етса, Муҳаммад менман ва нажот Парвардигорингиздан етса, Парвардигорингиз хам мендирман!\nЙиғилганлар даҳшатдан қотиб қолдилар. Шу маҳал бир йигит – Убайд бинни Заҳаб жасурлик қилди. Майдонда сотиш учун келтирилган бир арслон бор эди. Арслон бир неча кундан бери емиш емаган, қафасни бузишга уриниб, тинмай бўкирар эди. Убайд югуриб бориб, қафас эшигини очиб юборди. Барча шерюраклар тўрт томонга қочдилар. Майдонда Муқаннагина қолди. Чанг-тўзонда аввалига ҳеч нарсани англаб бўлмади, тўзон босилганида эса, Муқанна ғойиб бўлган эди. Арслон эса мушукдай миёвлаганча гир-гир айланиб, ер тимдаларди. Яқин келганлар унинг икки кўзи оқиб тушганини кўрдилар.\nШундан сўнг Марв тинчиб қолди. Айтишларича, Муқанна икки-уч йил Ҳисор этагида яшаган экан. Уни маҳв этиш учун кетган лашкар муҳаррам ойининг бошларида афсун соҳибининг истиқоматгоҳини ўраб олди. Аммо ташландиқ ҳужрада бир неча саҳифа қоғоздан бошқа нарса топмадилар ва бу қоғозларни Бағдодга келтирдилар. Қоғозда мана булар ёзилган эди:\n«Мен, Ҳошим бинни Ҳаким, аввал таралган юнгни, кейин таралмаган юнгни қизил бўёққа ботирдим. Натижада уларнинг ранглари ўзгарди. Фаришта айтдики, нарсаларнинг рангларининг ўзгариши Яратган Эгамга маъқул ишдир. Иблис айтдики, арслон қўйдан фақат ранги билангина фарқланур. Шу тариқа, мен нарсаларнинг рангларини ўзгартириб қаттиқ янглишдим...»\n«Мен, Ҳошим бинни Ҳаким, кечқурун ҳужрамда ўтирганимда ҳузуримга бир киши кириб келди. Таҳорат олиб намоз ўқиди ҳамда бошимни кесиб, самога олиб чиқиб кетди. У кўкда менга бир луғатни баён қилди. Шу тариқа, мен ана шу луғатни кишиларга етказиш учун масъул қилиндим...»\nОрадан бир қанча вақт ўтгач, у Нахшаб яқинида пайдо бўлди. Одамларга айтдики:\n– Менга иймон келтиринглар, мен сизларнинг халоскорингиздирман.\n– Ўтмишда барча пайғамбарлар ўзларининг далолат-мўъжизалари билан келган эдилар. Сенинг далолатинг борми?\n– Агар осмонга янги бир ой чиқарсам, шаҳодат келтирурмисизлар?\nОдамлар рози бўлиб, шунга байъат қилдилар. Ва Муқаннанинг сеҳри билан Нахшаб яқинидаги қудуқдан осмонга яна бир ой кўтарилиб чиқди. Айтадиларки, бу ой ичига симоб ва маъдан аралашмаси тўлдирилган шиша эди. Яна айтдиларки, йўқ, бу жоду эди. Қалбаки ой бир қанча фасл самода ҳақикий ойдан кўра ёруғроқ нур сочиб турди.\nАҳли ислом Муқаннани тамоман маҳв этишга қаттиқ қарор қилди. Жанглар кўп давом этмади. Муқанна ўз тарафдорлари билан бирга Ҳисор пучмоқларида ўзи бино этган Сиём қалъасига чекинди.\nҲирот волийси Саиднинг тадбирлари туфайли Муқанна қўшинининг сипоҳсолари ўлдирилгач, жоду соҳиби қаттиқ қайғуга чўмди. Сўнг Саржом деган бир кишини сипоҳсолар этиб тайинлади. Бироқ, янги сипоҳсолар ҳам Аллоҳга имон келтирганлар томонига ўтиб, тавба қилди. Шу билан Сиём жанги тугади, ташқи қалъа Саиднинг қўлига ўтди.\nҲошим бинни Ҳаким шундан сўнг хобгоҳига кириб кетганича бир кечаю бир кундуз қорасини кўрсатмади. Хос навкарлар унинг безовта оёқ товушларинигина эшитардилар. Эртасига кечга яқин у қўриқчиларини чорлади ҳамда тез орада бу ерга Қаф деган афсунгар келишини, уни зинҳор тутиб қолмасликларини амр этди.\nАфсунгарнинг қандай пайдо бўлганини навкарлар пайқамай қолдилар. У гўё қоронғилик пардаси ортидан чиқиб келди. Қўриқчилар уни ичкарига киритиб юбордилар. Пастда, ташқи қалъа атрофида безовталик бошланди.\nТонгга яқин Муқанна кароргоҳидан аччиқ фарёд овози эшитилди. Хос навкарлар ичкарига киргани журъат этолмадилар. Кўп ўтмай парда сурилиб, ниқобдаги жоду соҳибининг ўзи чиқиб келди, унинг қўлида мўъжаз бир кўза бор эди. У сўз демай юқорига – мажлислар бўладиган саҳнга қараб йўналди. Хос хонага қадам босган йигитлар ҳангу манг бўлиб қолдилар: афсунгар меҳмон оёқ-қўллари чангак бўлиб, оғзидан қони келганича ўлиб ётар эди.\nШу куни Муқанна ўзига содиқ одамларни атрофига тўплади ва туни бўйи афсунгар билан қилган суҳбатининг мазмунини баён қилди. У шундай деди:\n– Сизу бизнинг жангимиз боқий эрур. Туронзаминга то қиёмат қадар ёғийлар кўз тикаберадилар. Бас, бугундан бошлаб бизлар боқий жангчиларга айланурмиз. Бизлар ҳар дақиқа, ҳар лаҳзада ёғийлар дилига қўрқув солурмиз. Бизлар ҳеч качон ўлмагаймиз! Бизнинг лашкаримизни чопиш, ёндириш, сувга чўктириш мумкин эмас; у даҳшатлидир. Мен сизларга нажот ваъда этган эдим, энди ҳар бирингизга боқийлик ва тўқсон тўққиз жаннатни ҳадя қилурман. Нажот муборак бўлсин!..\nТеварак-атрофдаги қоялар унинг сўзларини юз карра кучайтириб такрорлади. Алқисса, кишилар кўзачадаги тилсимланган шаробдан ичдилар ва ерга йиқилиб жон бердилар. Сўнгида Муқаннагина қолди. Унинг амрига кўра, бир тандирга уч кундан бери тинмай ўт ёқилмоқда эди. Муқанна тандирга яқинлашиб чопонини ечиб ташладию ўзини оловга отди. Орадан анча вақт ўтгач, тандир ёнига борганлар ундан асар ҳам топмадилар.\nТурон тупроғи тинчликка юз бурди.\nШундан сўнг, асрлар оралиғида, ҳар замон-ҳар замонда баъзи кишиларнинг шамолли кечада юртни кезаётган ғалати лашкарни кўрганликлари ҳақидаги бир-биридан кўрқинчли ва ҳайратангиз афсоналар пайдо бўла бошлади.\nАйтишардики, бу қадимий қўшин - Муқанна бошлиқ Сиём аскарлари эмиш.\n"http://www.kutubxona.com/wiki/index.php?title=Isajon_Sulton._Tilsim_lashkari_yoxud_Muqanna_(hikoya)_/_Kiril&oldid=3409" dan olindi


≡Китоб бу — мўъжиза 🕔10:03, 26.01.2017 ✔1097\nБобомнинг бир гапи ҳеч ёдимдан чиқмайди. «Бой бўлмоқчимисан, марҳамат, китоб ўқи, илм ўрганмоқчимисан, китоб ўқи, ҳатто, ҳунарли бўлиш истагида бўлсанг ҳам китоб ўқишинг керак».\nБОЛАНГИЗНИ КИТОБХОН ҚИЛИШНИНГ ЭНГ ОСОН УСУЛИ\n≡Китоб бу — мўъжиза 🕔11:36, 19.01.2017 ✔1981\nБаъзи болаларнинг нутқий камчиликлари, фикрлаш доираси торлиги уларнинг қай даражада китобхон эканини яққол кўрсатиб туради. Фарзандларимизни мутолаага ўргата олмаганимиз учун, менимча, биринчи навбатда биз — ота-оналар айбдор эканимизни тан олишимиз керак.\nМатназар АБДУЛҲАКИМ: ХАЛҚНИНГ КИТОБХОНЛИК ДАРАЖАСИ Буни қандай аниқлаш мумкин?\n≡Китоб бу — мўъжиза 🕔12:20, 05.01.2017 ✔1165\nБошланғич синфда ўқиб юрган пайтларимда раҳматли Толиб Йўлдош билан бўлган адабий учрашувдан қаттиқ таъсирланиб юрганимни эслайман. Мактабимизда Солиҳа опа исмли кутубхоначи бўларди.\nМАНГУ ҲИКМАТ ОБИДАСИ\n≡Китоб бу — мўъжиза 🕔11:24, 15.12.2016 ✔1332\n«Калила ва Димна»ни мен дастлаб катталар овоз чиқариб ўқишаётганида, ораларига суқилиб кириб, узуқ-юлуқ ҳолда эшитганман. Ёдимда қолгани — бу китобни бизнинг қишлоқда яшаган Файзулла қори деган киши ёзган экан, деб юрардим.\n≡Китоб бу — мўъжиза 🕔13:53, 10.12.2016 ✔1923\nАкамникига бораётганимда жиянларимга ширинлик олишни унутмайман. Мана, ҳар доимгидек кичкина жияним Феруза: «Менга нима олиб келдингиз?» деб сумкамга ёпишди.\nОЛИС ОВУЛГА ҲАМ КИТОБ ДЎКОНИ КЕРАК\n≡Китоб бу — мўъжиза 🕔13:52, 10.12.2016 ✔1116\nЭлликқалъалик ёшлар туман ҳокими Неъматилла Худайбергеновга китоб дўконлари ҳар бир овул ва маҳаллада бўлиши зарурлиги ҳақидаги таклиф билан мурожаат қилишди.\nУКАМ ҚАЙТИБ КЕЛДИ, КИТОБНИНГ КУЧИ БИЛАН\n≡Китоб бу — мўъжиза 🕔11:30, 10.11.2016 ✔1436\nТобора емирилиб, куни битиб бораётган эски тузумнинг охирги йиллари эди. Жойларда мустақиллик шабадаси эса бошлаганди. Барча собиқ иттифоқдош республикаларда эркин ҳаёт учун гоҳ зимдан, гоҳо ошкора ҳаракатлар содир бўлаётган эди.\nНАВОИЙ ҚОЛДИРГАН МАКТУБ\n≡Китоб бу — мўъжиза 🕔11:29, 10.11.2016 ✔1605\nМуҳаммад ИСМОИЛ, шоир:\nКитоб — инсоният кашф этган энг буюк мўъжизалардан бири. Неча минг йилдан буён у ўз сеҳрини, жозибасини, оҳанрабосини йўқотмади, аксинча оммалашди.\n«БИР БОР ЭКАН...»\n≡Китоб бу — мўъжиза 🕔10:47, 03.11.2016 ✔1403\n«... мурод мақсадига етибди»нинг тарбиявий аҳамияти\nКитоб ўқимаган одам топилмасди\n≡Китоб бу — мўъжиза 🕔10:46, 03.11.2016 ✔1156\nМуқаддам ШАЙЗОҚОВА, Ўзбекистон Республикаси халқ ўқитувчиси:\nУч минг китобни улашган инсонлар\n≡Китоб бу — мўъжиза 🕔10:46, 03.11.2016 ✔1181\nРисолат МАҲКАМБОЕВА, меҳнат фахрийси:\n≡Китоб бу — мўъжиза 🕔12:00, 27.10.2016 ✔1229\nМенга негадир муқоваси эскириб, варақлари сарғайиб кетган, ичини очганингизда шундоққина китоб ҳиди димоғингизга уриладиган асарларни ўқиш ёқади.\nЭНГ БАДАВЛАТ ИНСОН\n≡Китоб бу — мўъжиза 🕔11:59, 27.10.2016 ✔1152\nСўнгги вақтларда китоб мажмуалари, кутубхоналар яна гавжум бўла бошлади. Бу китобга бўлган муҳаббат, иштиёқ китобсевар халқимиз учун хос бўлган хислат эканидан далолат.\nБИЗНИ АСРАБ ҚОЛГАН КЎРИНМАС КУЧ\n≡Китоб бу — мўъжиза 🕔15:56, 13.10.2016 ✔1417\nБу ҳаммамизнинг ҳаётимизга дахлдор масала\n«Ўзимдаги барча яхши фазилатлар учун китобдан миннатдорман», деган эди мутафаккир ёзувчилардан бири. Агар шу иборани формула деб олиб, уни ўзимга қўллаганда қандай хулосаларга эга бўламан?\nЧИҚИТГА АЙЛАНАЁТГАН БОЙЛИК\n≡Китоб бу — мўъжиза 🕔10:18, 06.10.2016 ✔1373\nЧамаси бир ой олдин сафарга отланиб, автобусга чиқдим. Бироз юргач, автобуснинг орқа эшигидан ўрта ёшлардаги бир киши иккита катта сумкани базўр кўтарганича чиқиб келди.\n✔ 20 🕔 12:23, 19.11.2019


Сардор Раҳимхон: «МЕНИ ЙИЛЛАР ВА ОДАМЛАР ЎЗГАРТИРДИ…» » Onlayn.uz | Super Portal TaS-IX\nwWw.Onlayn.Uz | Super universal Tas-ix Portal !!! » Информация » Сардор Раҳимхон: «МЕНИ ЙИЛЛАР ВА ОДАМЛАР ЎЗГАРТИРДИ…»\nСардор Раҳимхон: «МЕНИ ЙИЛЛАР ВА ОДАМЛАР ЎЗГАРТИРДИ…»\n- Сардор, 2013 йил сиз учун бизнингча, ҳам омадли, ҳам бироз қайғули келди. Охиратлари обод бўлсин, отангиз дунёдан ўтдилар. Гоҳо шодлик, гоҳо ғам, дейдилар. Оилангизда яна бир қизалоқ туғилди… - 2013 йилда дадамнинг оламдан ўтгани ҳамма муваффақиятларимни ювиб юборгандек бўлди. Агар имкони бўлганида ҳамма муваффақиятли кунларимни отамнинг ҳаёт юрганларига алмашган бўлар эдим. Шодлик ва қайғу эшиклари ёнма-ён экан. Қизим Самия туғилди, укам ўғилли бўлди. Ўтган йили танаффусдан сўнг ижодий тарафлама оёққа туриш йили бўлди. Ҳар бир кун дарс бўлди, сабоқ бўлди. Лекин ҳаммасига шукур дейман. Кўп нарсаларнинг қадрига ета бошладим.\n- «Отажон» деган клип яратдингиз. Отангиз кўришга улгургандиларми?\n- Хайрият, шу клипим билан отамни хурсанд қила олдим. Отам клипимни кўриб йиғладилар, яхшиям кўрсатган эканман. Клип мен ўйлагандан ҳам кўра таъсирлироқ чиқди. Мен ота-оналар ҳақида одатий клиплар олиниш тарафдори эмасман. Бу ўринда етти ўлчаб, бир кесиш керак. Бир маҳаллар Ватан ҳақида қандай куйлашни орзу қилган бўлсам, отам ҳақида ҳам шундай клип олишни орзу қилганман, ният қилганман ва амалга ошди, ота-онамнинг кўнглини ола билдим, деб ўйлайман. Отам бир умр ишлаганлар, кейинги пайтларда касал бўлиб ётиб қолгандилар, эркак кишига ётиб қолиш жуда оғир эканлигидан эзилдилар. Буни мен ҳам ёш ота сифатида бутун вужудим билан ҳис этдим. Отам жуда таъсирчан, кўнгли ўта бўш инсон эдилар.\n- Сардор, ёшимизга ёш қўшилавергани сари йиллар умримиздан бир йилини олиб кетади, қайсидир туйғуларимиз ёшлигича қолаверади, қайсиларидир улғаяди. Сизни нималар улғайтирди? - Биринчидан, оила қурганим, Сабрия ва Самия исмли ширин қизалоқларнинг отаси бўлганлигим мени улғайтирди. Чунки рўзғор масъулиятини икки карра ошди. Энди сиз битта эмассиз, бошқалар учун ҳам жавобгарсиз. Рўзғор ташвишлари, оиладагилар тақдири кўпроқ сизга боғлиқ бўлиб қолади. Иккинчидан, мени олдинги ўйинқароқлик, енгил-елпи ўйлар тарк этди. Оталик бахти мени улғайтирди. Отамнинг вафотидан кейин кўзим янада очилди. Чунки оилабоши бўлдим. Қарорлар чиқаришга тўғри келиб қолди. Бошимга келган синовлар мени янада чуқурроқ фикрлашга ундади. 2-3 йил ичида қанчадан-қанча сотқинликларни, хиёнатларни, туҳматларни кўрдим. Фақат ҳаммаси қисқа вақт ичида юз берганлиги мени довдиратиб, эсанкиратиб қўйди. Бу ўз-ўзидан ижодимга ҳам қаттиқ таъсир қилди. Ҳеч нарсага қўлим бормай қолди.\n- Э, бор-е, деб кетиш осон эмасди-ку, тўғрими?\n- Э, бор-е, деган пайтларим бўлди, чунки ижодкор одам ижод қилмаса, изланиб турмаса, сувсиз балиқ каби типирчилаб қолади. Ҳаттоки, энг яхши қўшиқларни эшитсам-да, кўнглим ёзилмас, ҳафсалам пир бўладиган ҳолатга тушдим. Ижодкор яхши ижод қилиши учун яхши муҳит бўлиши керак. Ишониб юрган одамларнинг сотқинликларидан толиқиб кетдим. Ўн йил илгари сизларга интервью берган ўша Сардор билан менинг ўртамда бугун ер билан осмонча фарқ бор. Ўн йил олдинги Сардор шошқалоқ, тез қарор қабул қиладиган йигитча эди, уни йиллар, одамлар ўзгартирди. Ўша пайтларда кўп нарсаларнинг қадрига етмаганлигимни энди ўйлаяпман. Тунов куни телевизорда бир фильм кўрдим. Фильм қаҳрамони вақтни тезлик билан ўтказиб юборади. Қараса, вақтни тез ўтказиб юборганлиги учун отаси оламдан ўтади. Охирида барча хатоларини англаб, қаттиқ эзилади. Бориб қадрдонларини қучоқлайди, онасидан кечирим сўрайди, болаларидан, аёлидан вақтларни тез ўтказиб юборгани учун кечирим сўрайди. Унда худди ўзимни кўргандек бўлдим. Бир нарсани ҳис қилдим. Биз кўп нарсаларни тез-тез ўтказиб юборар эканмиз. Ваҳоланки, кейин эсласак, нега шундай гўзал дақиқаларни, энг зарур бўлган кунларимизни ўтказиб юборган эканмиз, деб изтиробга тушамиз, лекин фойдаси йўқ. Менда ҳам шундай ҳолатлар бўлдики, отам билан шунча йиллар бирга бўлиб, нега бир оғиз, «Адажон, мен сизни яхши кўраман!» деган гапни айта олмадим. Мен кўпроқ бувимнинг қўлида ўсганман, дадам доимо иш билан банд бўлганликлари учун айта олмагандирман, деб ичимда ўзимни оқлаганим билан, отамга энг яхши гапларимни айта олмаганим учун ўзимни айблай бошлайман.\n- Сизни жуда болажон, дейишади. Қизалоқларингизга кўп вақт ажратасизми?\n- Болажонлигим рост. Отам раҳматли ҳам болаларни яхши кўрардилар. Болаларим учун алоҳида вақт ажратаман. Чунки болалигимизда ота-онам бизни боқиш учун кун бўйи ишда бўлишарди. Уларнинг вақти йўқлиги учун истироҳат боғларига, ўйнашга кам борардик. Қарасам, болаларимнинг даври тез ўтиб кетаяпти, уларни ўйнатиб, қувнатмасам бўлмайди. Қизалоқларимизнинг юриши, туриши, тили чиқиши, ҳамма-ҳаммасини кузатиб тураман, завқланаман, уларнинг кулгуларидан юрагим ором олади.\n- Сардор, «Танҳогинам» клипининг ғояси кимдан чиқди? Бу клип интернетда энг кўп томоша қилинган клиплардан бири бўлди.\n- Бу клипнинг ғоя муаллифи ва режиссёри Муҳаммадали Искандаров. У бир ишни қилишдан олдин жуда узоқ ўйлайдиган, мулоҳазали, керак бўлса соатлаб тортишадиган режиссёр. Мен эса клипларимнинг тезроқ битиб, эфирга чиқиб кетишини истайман. Лекин «Бомбей»нинг ҳам, «Танҳогинам»нинг ҳам суратга олиниши кўп вақтни талаб қилди. «Бомбей» клипининг ғоясини айтганида мен рози бўлмаганман. «Улуғбек билан муносабатларимиз чигаллашиб турган бир пайтда бу яна-да, муаммога айланиб кетади», десам, Муҳаммадали «Санъаткорлар ўртасидаги гап-сўзлар ҳамиша бўлиб келган ва бўлаверади, одамлар ҳам Улуғбек билан ўртангизда ҳар хил бўлмағур гапларни гапираверишади. Бу клипнинг муаллифи аслида менман-ку, муаллифи мен бўлганимдан кейин ким гап-сўз қилади, Улуғбекнинг қўшиғига ишланган клипнинг давомини суратга олдим, дейман. Сиз ўғирлик қилмаяпсиз, мен режиссёр сифатида сизга таклиф қилаяпман», деди Муҳаммадали. Айтганидек чиқди. Улуғбек очиқ чеҳра билан самимий қарши олди, ҳеч қандай гап-сўз бўлгани йўқ. «Танҳогинам»га келсак, клипининг олинишига қарши бўлганман. Чунки уруш мавзуси қўшилди. Иккинчидан кўп вақт, катта харажат талаб қилади. Муҳаббатни қандай қилиб урушга боғлаш мумкин, десам, «Муҳаббат мангу яшайди. Муҳаббат уруш вақтида бўлмаганми? Шундай қилиб берайликки, ёшлар муҳаббат деган туйғунинг нималигини тушуниб, қадрига етсин», деди у.\n- Қўшиқни рус тилида ҳам куйлаётган экансиз, деб эшитдик.\n- Тўғри, шеъри ҳам тайёр. «Танҳогинам»ни интернетда кўрган москвалик рус мухлислар русча вариантини ҳам сўрашди.\n- Катта ниятлар билан продюсерлик маркази очган эдингиз. Нега тез ёпилиб кетди?\n- Менинг энг катта хатоларимдан бири шу марказни очганлигим бўлди. Мусахон Нурматов ва Иқбол Муҳаммаджоновлар «Бу ишингизни қўйинг, ижодингизга қаттиқ таъсир қилади, ҳали сизга вақтли», дейишганди. Улар ҳақ бўлиб чиқишди. Одам омади келиб қолганида, «меники тўғри», деб ўзиникини маъқуллайверар экан. Ўзимга беришим керак бўлган эътиборнинг тенг ярмини уларга беришимга, кетган харажатларини оқлашимга тўғри келди. Бу эса ижодимнинг орқага кетишига сабабчи бўлди. Шартта ёпа қолдим. Фақат Дилсўз билан ижодий ҳамкорлик давом этаяпти.\n- Сизга хиёнат қилганларга, туҳмат уюштирганларга, катта миқдордаги пулларингизни олиб қочиб қолганларга қандай муносабат билдирдингиз? - Мен кетган пулларга ўша пайтида анча сиқилдим. Кейин унутдим, пулларнинг ўрнини тўлдириш мумкин. Асосан, кетган пулларга эмас, шунинг ортидан келган ташвишлардан сиқилдим, чунки бу нарсалар барибир оила аъзоларингизнинг тинчлигини, ҳаловатини бузади-да, қандай қилиб улардан яшириб бўлади? Бугун бўлмаса, эрта-индин билиб қолишади-ку. Уларнинг сиқилганини кўриб, мен ҳам сиқилганман. Майли, ҳаммаси ортда қолди. Менинг ҳурматим, иззатим -менинг ноним. Машҳурлигим — мен сақлаб туришим керак бўлган нарсам. Бирон айтилган ортиқча гап инсон шаънига «минус» бўлади. Машҳурлигим — менинг ожизлигим. Ҳамма қатори бориб улардан ҳаққимни талаб қила олмайман. Ҳеч ким билан тортишишга вақтим йўқ, асабим ҳам чидамайди. Буларнинг ҳаммасини қайсидир қилган хатоларим учун берилган кафолат, деб билдим ва олдинга қараб олға кетавериш кераклигини англадим.\n- Сардор, ўтган йили концертингиз қолдирилди. Концертга тайёр эмасман, дедингиз ва кайфиятингизнинг ёмонлиги ҳам билиниб қолган эди. Концертга тайёр бўлдим, деган сўз шахсан сиз учун нималарни англатади?\n- Томошабин олдига яхши, яхши эмас, зўр кайфият билан чиқиш керак. Атрофимдаги дўсту ёрларим, яқинларим «Ҳадеб сиқилаверма, муаммолар қандай пайдо бўлган бўлса, ўтиб кетаверади, яхшиси, концертга тайёрлик кўр», дейишарди. Барибир руҳан тайёрмаслигим устунлик қилди. Мана, бугун мен концерт қўйишга тайёрман. Тўрт йил ичида мухлисларимга ёққан қўшиқларим йиғилиб қолган. Бир қисми мухлисларга танилиб қолган қўшиқларни ташкил этади. Энг яхши декорациялардан фойдаланаяпмиз, иккита рақс гуруҳи ишлаяпти, ҳам миллий, ҳам замонавий рақслар намойиш этилади. Концерт режиссёри Рустам Шамсуддинов… Келинг, яхшиси, қолган сирларни очиб қўймайлик, ҳаммангизни концертга таклиф этаман. Агар томошабинлардан талаб тушса, 8 февраль куни ҳам концерт берамиз.\n- Сардор, 14 январь- Ватан ҳимоячилари куни. Армияда бўлганмисиз, ҳарбийлар ҳаётини кузатганмисиз?\n- Бир ойлик армияга бориб келганман. Сурхондарёнинг Сариосиё туманида хизмат қилганмиз. У ердаги ҳарбий аскарлар ҳаётини кузатиб, бир нарсага амин бўлдимки, фақатгина юрагида ўти бор, бу соҳада сабр-тоқатли инсонларгина ишлай олар экан. Улар иссиқни иссиқ, совуқни совуқ демасдан, тунни тун, кунни кун демасдан шу ишга меҳр қўйишган, керак бўлса, Ватан учун, эл учун жонларини қурбон қилишга тайёр туришади. Мен бугун ҳам аскарман! Чегара қўшинлари ансамблида фаолият юритаман. Ҳамиша уларнинг хизматидамиз. Ватанимизнинг турли сарҳадларида ҳормай-толмай меҳнат қилаётган акаларимиз ва укаларимизни қутлуғ байрамлари билан муборакбод этаман, оилаларида тинчлик, хотиржамлик бир умрга яшаб қолсин, бахтимизга омон бўлишсин.\nМеҳринисо Қурбонова, Нодира Ҳайдаровалар суҳбатлашди,\nДата - 21-01-2014, 00:03


Материалы за 22.04.2021 » «Қўшчинор» газетаси\nДемонстрационный сайт » Материалы за 22.04.2021\nИСТЕЪДОДЛИ АДИБ РУҲИГА ЭҲТИРОМ\n26 апрель Ўзбекистон халқ шоири М. Юсуф туғилган кун. Тумандаги 6-умумтаълим мактабда Ўзбекистон халқ шоири Муҳаммад Юсуф таваллудининг 67 йиллигига бағишлаб “Сўнмас шеърият” мавзусида маънавий- маърифий тадбир бўлиб ўтди. Адабий кечани мактаб директори Ю. Даминов очиб берди. У шоир ҳаёти ва\n"ТАБДИРКОР ЁШГА МАДАДКОР"\n2-сон касб-ҳунар мактабида бўлиб ўтган меҳнат ярмаркасида 53 киши ишли бўлди Бугун 2-сон касб-ҳунар марказида “Тадбиркор ёшга мададкор” шиори остида “Бўш иш ўринлари меҳнат ярмаркаси” бўлиб ўтди. Туман ҳокимлиги ҳамда туман аҳоли бандлигига кўмаклашиш маркази ҳамкорлигида ўтказилган тадбирда 65 та\n«БИЗ ХДП ни ТАНЛАДИК!»\nПартия сафи шифокорлар ҳисобига кенгайди. Ўзбекистон Халқ демократик партияси Самарқанд вилоят Кенгаши раиси Б. Насриев Тойлоқда бўлиб Туман тиббиёт бирлашмаси шифокорлари билан мулоқотда бўлди. Кенгаш раиси партиянинг сайловолди дастурида тиббий хизматнинг ижтимоий мақбуллигини таъминлаш етакчи


East Telecom компанияси барча юртдошларимизни Наврўз айёми билан чин дилдан табриклайди\nЮқтирганлар 66141 киши\nСоғайганлар 63323 киши\nВафот этганлар 558 киши\n08:00 / 21.03.2019\nАзиз ватандошлар ва юртимиз меҳмонлари, барчангизга Наврўзи олам муборак бўлсин. Доимо хонадонингиздан шод-у хуррамлик, бахт-у саодат ва қувончли кунлар аримасин! Ҳаётингиз ёрқин лаҳзалар, байрам ва тантаналарга бой бўлсин! Наврўз барчангизга баҳорий кайфият олиб келсин!\nЎтиб бораётган 2019 йилнинг ўзига хос жиҳати шундан иборатки, “Фаол инвестициялар ва ижтимоий ривожланиш” йили юртимизда очиқ иқтисодиёт, соғлом рақобат, ишбилармонлик ва бизнес муҳитини тубдан яхшилашга хизмат қилмоқда.\nEast Telecom компанияси ҳам бу жараёнларда фаол иштирок этган ҳолда, сизга бизнесингизни янада самарали ва осон юритишга ёрдам беради. Биз, бизнесингиз ҳамда хонадонингиз учун зарур бўлган барча телекоммуникация хизматларини кўрсатишга доимо тайёрмиз.\nEast Telecom жамоаси ҳар бир мижознинг хоҳиш, истаклари ва эҳтиёжини инобатга олган ҳолда янги хизмат турларини ишлаб чиқишда давом этади. Байрам муносабати билан телефония хизмати учун янги нархлар ишга туширилганини маълум қиламиз.\nБатафсил маълумот учун:\nКомпаниянинг расмий веб саҳифаси: www.etc.uz\nТелефон: 78 148 00 48\nEast Telecom компанияси ўз мижозларига тўғри танлов учун катта миннатдорчилик билдиради.\n18:14 / 25.03.2020\nEast Telecom компанияси ўз таркибига EVO интернет провайдерининг қўшилишини эълон қилди\n11:55 / 12.09.2019\nEast Telecom - 16 йиллик ишончли алоқа!\n15:11 / 26.12.2018\n«East Telecom»да акциялар! Фақат бу сафар хайрия мақсадида


Сиз шу ердасиз: Бош сахифа Маданий ҳаёт МАДАНИЙ ҲАЁТ 2020, 6-сон\nЯратилган куни 26.03.2021 07:19 | | | Кўрилган: 735\nВИРТУАЛ САҲНАДА ЁРҚИН ИЖРОЛАР\nМамлакатимизда пандемия шароитида давлат аҳамиятига молик турли тадбир ва кўрик-танловлар онлайн тартибда ўтказилмоқда. Жумладан, Республика Маданият вазирлиги томонидан жорий йилнинг март-апрель ойларида уйда қолиб меҳнат фаолиятини олиб бораётган фуқароларнинг маданий дам олиши ҳамда ижодий қизиқишлари ва ижрочилик қобилиятларини намойиш этишига имкон япатиш мақсадида “Уйдаги юлдузлар”кўрик-танловиташкил этилди. Иштирокчилар томонидан созандалик, хонандалик, рақс ижрочилиги, рассомлик, ҳунармандчилик йўналишларида тақдим этилган ижод намуналари видео, аудио, фотоматериаллар тарзида белгиланган интернет манзили орқали қабул қилинди. Бундан ташқари, айни вазирлик ташаббуси билан “Ёш рақс ижрочилари”, “Умрбоқий наволар” республика кўрик-танловлари, шунингдек, қўғирчоқ театрларининг анъанавий XII фестивали ҳам онлайн тарзда амалга оширилди.\nЖорий вазиятдан келиб чиқиб, шу йилнинг 26 ноябрида ЎзКОЖ МБ томонидан ҳам кўриш имконияти чекланган мақом ижрочилари ўртасида республика онлайн кўрик-танлови ўтказилди. Мазкур танлов мақом йўналишида ёрқин истеъдод эгаларини аниқлаш, жамият аъзолари ўртасида ўзбек миллий мумтоз мусиқасини кенг тарғиб этиш, пандемия даврида кўзи ожиз ижрочиларни моддий ва маънавий жиҳатдан қўллаб-қувватлаш каби эзгу мақсадларга қаратилган. Ушбу ижодий беллашувда қатнашиш истагида бўлган номзодларнинг масофадан туриб иштирок этишларини таъминлаш мақсадида ЎзКОЖ МБ томонидан телеграм тармоғида “Мақом онлайн” гуруҳи ташкил қилинди. Ижодкорларнинг чиқишлари тасвирга туширилган видеолавҳалар мазкур гуруҳ орқали қабул қилинди. Танловда мамлакатимизнинг деярли барча ҳудудларидан иштирок этган жамият аъзолари, шунингдек, мактаб ёшидаги ўқувчилар хонандалик ҳамда созандалик йўналишларида ўз маҳоратларини синовдан ўтказдилар.\nБевосита жараёнларга тўхталадиган бўлсак, аксар қатнашчилар томонидан асар номларини эълон қилишда “ашула” ва “қўшиқ” атамаларини фарқламай, нотўғри қўллаш ҳолатлари кузатилди. Қайд этиш жоиз, мақом йўналишидаги мусиқий асарлар ашула ҳисобланиб, асосан лирик руҳдаги ғазаллар заминида юзага келади. Ашула ўзбек фольклорида катта ўрин эгаллаган қўшиқ жанридан куй диапазонининг кенглиги, шаклан ривожланганлиги, мазмунан теранлиги билан фарқланади. Созандалик бўйича Фарғона вилоятидан қатнашган С. Маматов икки бастакорлик асарини икки хил чолғу асбобида маҳорат билан ижро этди. Ҳолбуки, Низом талабига кўра, ижроларнинг бири мақом йўналишига мансуб бўлиши керак эди. Ўзининг соҳир овози билан жамиятдошлар эътирофига сазовор бўлган наманганлик Х. Мадумарова куйлаган “Фарғона тонг отгунча” ашуласи энг яхши ижролардан бири деб топилди. Аммо унинг репертуарида мақом ашулаларидан намуна бўлмаганлиги туфайли ижрочи совриндорлар қаторидан ўрин ололмади. Айрим қатнашчиларда мусиқа ижрочининг овозидан баландроқ эшитилиши, ашула сўзлари нотўғри талаффуз қилиниши каби камчиликлар кўзга ташланди. Ижроларни баҳолашда саҳна маданияти, танланган асарнинг мураккаблиги жиҳатларига ҳам эътибор қаратилди. Кўрик-танловда кўзи ожиз ўқувчи-ёшларнинг иштироки айниқса муваффақиятли кечди. Хусусан, хонандалик йўналишида қатнашган пойтахтдаги кўзи ожиз болалар мактаб-интернатининг 5-синф ўқувчиси Д. Муродов ҳали ёш бўлишига қарамай, “Талқинчаи сафти калон” ҳамда “Этмасмидим” ашулаларини маромига етказиб куйлади. Ижродаги ўзига хос нола ва қочиримлар, айниқса, болаларча беғуборлик ҳакамлар ҳайъати томонидан алоҳида эътироф этилди.\nЯкуний натижаларга кўра, хонандалик бўйича эркаклар ўртасида Наманганлик Т. Насриддинов олий ўринга мушарраф бўлди. 2-ўрин Хоразм дугоҳ танимақоми, “На суд” ашулаларини тор жўрлигида маҳорат билан ижро этган Хоразмлик А. Раҳимовга насиб этди. Ўзининг жажжи юраги билан катта ашулаларга меҳр қўйган пойтахтлик Д. Муродов 3-ўринга муносиб кўрилди. Айни йўналишда аёллар ўртасида кўҳна Самарқанд фарзанди М. Ўсарова ғолиблик шоҳсупасини забт этган бўлса, тошкентлик Г. Сайдуллаева ҳамда Г. Олимжоновалар 2, 3-ўринларни эгаллади. Созандалик бўйича рубоб чолғусида ажиб оҳангларни тақдим этган тошкентлик Б. Тошхўжаев 1-ўринни қўлга киритди. Миллий мусиқий меросимиздан энг гўзал намуналарни най воситасида ижро этган Наманганлик А. Абдураззоқов 2-ўринга лойиқ деб топилди. 3-ўрин эса афғон рубобидаги ажойиб ижролари учун Самарқандлик Ж. Мўминовга насиб этди.\nТаъкидлаш жоиз, тизимимизда илк бор уюштирилган онлайн кўрик-танловда айрим видеолавҳаларда тасвир у қадар ёрқин аксланмагани, баъзиларда овоз сифатига эътибор қаратилмагани билан боғлиқ жузъий камчиликлар ҳам кузатилди. Шунингдек, тақдим этилган кўпгина видеонамойишларнинг сиғими ҳаддан зиёд катталиги уларни юклаб олишда муаммоларни келтириб чиқарди. Нима бўлганда ҳам қизғин руҳда ва ёрқин таассуротларга бой тарзда кечган мазкур танлов ғолиблари ва барча иштирокчиларга ижодий муваффақиятлар ёр бўлишини, келгусида катта саҳналардан туриб ўз маҳоратларини намойиш этишларини тилаб қоламиз.


Шотландиянинг 2 клуби Англия чемпионатига қабул қилиниши мумкин\n18:54 / 29.08.2016 3622\nШотландиянинг «Селтик» ва «Рейнжерс» жамоалари Англия футболи пирамидасига қўшилиши мумкин.\nАнглия футбол лигаси ижрочи директори Шон Харвининг маълум қилишича, бу масала Лига клублари йиғилишида ўртага ташланади. Бу йиғилишда профессионал лигалар сонини 5тага ошириш масаласи ҳам кўриб чиқилади.\nАгар бешинчи лига ташкил этилса, «Селтик» ва «Рейнжерс» АПЛнинг бешинчи дивизионига қабул қилиниши мумкин.\nБундан олдинги хабарларда, Англия футбол лигаси 2019 йилда АПЛдан ташқари мавжуд 3та профессионал лига ўрнига яна 4та лига ташкил қилмоқчилиги, ҳар бир дивизиондаги иштирокчи жамоалар сонини 20тага туширишни (чемпионшипда 24та жамоа иштирок этади - таҳр.) режалаштираётгани айтилганди.\nВидео: «Селтик» U-20 жамоасида 13 ёшли талант ўзини кўрсатмоқда


шифохона - xabar.uz\nвилоятининг Олтиариқ туманида яшовчи 21 ёшли Ж.М. туман марказий шифохонаси ҳовлисида ўзаро жанжал сабаб Полосон МФЙ Булоқбоши кўчасида ...\nНавоийда беморларга китоб тарқатилди\nНавоий шаҳрида «Китоб билан эзгулик сари» лойиҳаси асосида таълим масканларида, корхона, ташкилотларда китоб марафонлари ташкил этилмоқда.\nқаратилиши айтиб ўтилган. Шу қарор асосида 2013 йили Чияли марказий шифохонаси бутунлай тугатилиб, Чироқчи туман марказий шифохонасининг бўлинмаси ... қолдирилади. Бир замонлар 100 ўринга мўлжалланган Чияли марказий шифохонаси 2013 йил октябрь ойида расмий равишда тугатилиб, атиги 23 ўринни ...\nмаъно, дерсиз?! Тўппа-тўғри. Бироқ Тошкентдаги 7-сонли шаҳар клиник шифохонасида бунинг тескариси кузатилаётганига нима дейсиз?! Яна денг, ... ҳам юз бериши эҳтимоли йўқ эмас. Бугун шаҳар 7-сонли клиник шифохонаси хирургия бўлими ички муҳитида таранглик ҳукмрон. Бунинг сабаби ...\n«шифохонами ёки заҳархона?»\nё келиб иш бошқарувчининг хонасиданоқ қайтиб кетаверганми? шифохонами, заҳархонами бу? — дея вазиятга мутасаддилар эътибор қаратиши ...\nҚаршидаги асаб-руҳий касалликлар шифохонасида ёнғин чиқди\nкуни Ислом Каримов кўчасида жойлашган 1-сонли асаб-руҳий касалликлар шифохонасининг 2-қаватида ёнғин содир бўлди. Бу ҳақда ИИВ Жамоатчилик ва ... Оқибатда 2-қаватнинг 2 квадрат метр майдони ёниб зарар кўрган ва шу шифохона тарбияланувчиси Р.С. куйиш жароҳатини олган. Суриштирув ишлари ...\nБолакай пичингни тушунмайди. Кўзларини пирпиратиб: «Дадам тўрт йилга биринчи партани сотиб олган. Шунинг учун жойимни алмашмайман», дейди...\n«Xabar.uz» «Пастдарғом туман тиббиёт бирлашмаси (марказий шифохона) қабул бўлимига яқинлашар экансиз, дайди итлар галасига йўлиқасиз, ...\nТошкентда маҳбуслар ва оддий аҳоли бир шифохонада даволанмоқда. Муаммолар етарлича\nТошкент вилояти, Қибрай туманида жойлашган 2-Сил касалликлари клиник шифохонасининг фаолияти тугатилди. У ердаги 350 нафар бемор пойтахтдаги ... пойтахтдаги Олмазор туманида жойлашган 1-Сил касалликлари клиник шифохонасига кўчирилди. Айни пайтда 500 нафардан ошиқ бемор мазкур масканда ...\n«Наманганча марафон» ёхуд беморнинг югургани қаергача?\nнима учун шифохонага боради, албатта, дардига даво истаб. Норин туманининг Хўжаобод маҳалласи Обиҳаёт кўчаси 16-уйда яшовчи Гўзалхон Азизова қишлоқ врачлик ... очган каби ёзиб берган йўлланмасини туман марказидаги кўп тармоқли шифохона шифокорлари билан учрашганда кўрсатаётиб, асл касаллигини бот-бот ...


ЎзА - Сунъий равишда ҳосил қилинган қарздорлик яхшилик келтирмади\n05.08.2018 12:36 Чоп этиш версияси\nСунъий равишда ҳосил қилинган қарздорлик яхшилик келтирмади\nФарзанди боғчага бораётган ота-она ўша мактабгача таълим муассасасига белгиланган тўловларни ўз вақтида тўлаб борса, аммо маълум бир муддат ўтиб номига қарздорлик ёзилса...\nЖиззах вилояти Дўстлик туманидаги мактабгача таълим муассасаларидан бирида ана шундай тушунарсиз ҳолат кузатилган. Масалан, ота-оналардан бирига 379 минг 400 сўм бадал пули ва 18 минг 970 сўм давлат божи – нореал қарздорлик сифатида қайд қилинган. Қизиғи бу каби сумма атрофида нореал қарздорлиги борлар рўйхатида 85 нафар ота-она бор эди.\nБугун бу шубҳали ҳаракатлар билан боғлиқ қинғир ишнинг қийиғи чиқиб бўлди. Унинг “ижрочи”лари сўнгги пушаймон – ўзига душман эканини кеч бўлсада англамоқда. Ғишт қолипидан кўчган, лекин кимларгадир хулоса бўлар, яна кимларнидир ҳушёрликка чорлар деган ниятда “эгри иш” билан боғлиқ воқеалар тафсилотини ҳавола қиламиз.\nАввалига калаванинг учини “тутиб турган” Сожида Қултоева ҳақида қисқача маълумот бериш ўринли. Ушбу маълумотларни тақдим қилган Жиззах вилояти ичик ишлар бошқармаси ахборот хизмати таклифига кўра материалдаги исм-фамилиялар ўзгартирилганини эслатиб ўтамиз.\nСожида Қултоева 1964 йил Жиззах вилояти Бахмал туманида туғилган. Оилали, икки нафар фарзанднинг онаси. Муқаддам судланган. Фуқаро Қултоева сўнгги йилларда Дўстлик тумани яшаб келган. У 2013 йил 18 июлдан жорий йил қасддан жиноят содир этишда гумонланиб, қўлга олингунга қадар Дўстлик туманидаги мактабгача таълим муассасаларидан бирида мудир лавозимида ишлаб келган.\n“Кўрмаганнинг кўргани қурсин”, “Ўрганган кўнгил ўртанмай қўймас” деганларидек Сожида Қултоева МТМ мудири лавозимида иш бошлаган илк кунлардаёқ муассасада ишлаб келган Дархонова Санамой билан жиноий тил бириктиради. Улар Ўзбекистон Республикаси Молия вазирлигининг 2010 йил 17 декабрдаги 105-сон буйруғи талабларини қўпол равишда бузади. 2013 йил 18 июлдан 2018 йил 1 январгача бўлган давр мобайнида Сожида Қултоева ва унинг ҳамтовоқлари мансаб ваколатини суиистеъмол қилиб, кўп ота-оналар томонидан бевосита муассасага тўланган пуллар учун тўлов чеклари ёзиб бермайди. Бадал пулларини муассаса ҳисоб рақамига кирим қилмасдан “жиғилдонга” уради.\nЎзбекистон Республикаси Халқ таълими вазирлиги ва Молия вазирлигининг 2016 йил 25 июлдаги тегишли қарорлари билан тасдиқланган “мактабгача таълим муассасалари ва мактаб-интернатлардаги болалар таъминотига ҳақ тўлаш тартиби тўғрисида”ги низомда мактабгача таълим муассасаларидаги болалар таъминоти учун тўловлар ҳар ойнинг 15-санасидан кечиктирмасдан тўланади. Ойнинг 15-санасидан кейин келган болалар таъминоти учун тўловлар эса бола келган кундан бошлаб, 3 кун ичида тўланади. Бунда тўловлар боланинг шу ойда мактабгача таълим муассасасига қатнайдиган кунларга мутаносиб равишда тўланади. Ота-оналар томонидан шартнома шартлари бажарилмаслиги ёки лозим даражада бажарилмаслиги, шу жумладан тўлов шартномада белгиланган миқдорда ҳамда кўрсатилган муддат ўтгач, икки ҳафта мобайнида узрли сабабларсиз тўланмаган тақдирда, ота-оналар билан тузилган шартноманинг амал қилиши қонун ҳужжатларида белгиланган тартибда тўхтатилади ва бу боланинг мактабгача таълим муассасасида бўлишини тўхтатиш учун асос бўлади дейилади. Буни массаса мудири ва унинг бошқа «шерик»лари жуда яхши билишар эди. Касални яширсанг иссиғи ошкор қилади деганларидек, ишнинг миси чиқа бошлади. Бундан ташвишга тушган гуруҳ навбатдаги – “ўрнини тўлдириш” режасини ишлаб чиқди.\nУюшган гуруҳ ўзининг талон-торожлик жиноятини яшириш мақсадида қонун талабларига зид равишда – гўёки муассаса тарбияланувчилари ота-оналари 57 миллион 888 минг 300 сўмлик бадал пулидан қарздорлиги мавжудлиги (гарчи, бадал пуллари олдиндан тўлов қилиб келинган ва ҳақиқатда дебитор қарздорлик мавжуд бўлмаса-да) ҳақида сохта маълумотларни бухгалтерия ҳужжатларига киритиб, ундириш муддати 3 ойдан ошган ота-оналар бадалидан дебитор қарздорликни сунъий равишда юзага келтиради.\nАлдов йўли билан ота-оналардан тоза оқ қоғозларга имзо қўйдириб, ўзлари тарбияланувчиларининг қарздорликлари борлиги ҳақидаги тилхат ёзишади. Қарздорлик ҳужжатларини қалбакилаштириш йўли билан тайёрлаб, фуқаролик ишлари бўйича Дўстлик туманлараро судига даъво аризаси билан мурожаат қилиш “ўрнини тўлдириш” режасининг асосий “бўлим” ларидан бири бўлади.\nДўстлик туманлараро судига “даъво аризаси” билан мурожаат қилган “шоввозлар” 2016 йилнинг 3 декабрь куни ва 2017 йилнинг 5 январь куни суд буйруғи тартибида сиртдан жами 41 миллион 936 минг 400 сўм бадал пули ва 2 миллион 89 минг 880 сўм давлат божи учун тўловлар ундириш бўйича суд қарорлари чиқарилишига эришган. Ушбу жиноий ҳаракатлар оқибатида нореал қарздорлик юзага келтирилган. Оқибатда муассаса тарбияланувчиларининг (85 нафар) ота-оналари ва жамият манфаатларига жами 41 миллион 936 минг 400 сўм бадал пулидан қарздорлик, 2 миллион 89 минг 880 сўм давлат божидан иборат моддий зарар етказилади.\nДўстлик туманлараро судининг 2016 йилнинг 3 декабрь куни ва 2017 йилнинг 5 январь санасидаги суд буйруқлари асосида нореал қарздорлик ҳисобланади. Муассаса тарбияланувчиларининг ота-оналари бунга шунчаки қараб турмайди. Мажбурий ижро бюроси Дўстлик туман бўлими томонидан мажбурий ижро ҳаракатлари олиб борилаётганлигига эътироз билдира бошлайди.\nДоим вазиятни ўзига мослаштира олиш “қобилияти” га эга бўлган Сожида Қултоева “қинғирлиги”ни яшириш мақсадида муассаса иш юритувчиси Зилола Анварбоева ҳамда муассаса хўжалик мудири ва кассири Малоҳат Нуржонова билан ўзаро “ҳамкорликда” янги «режа»ни амалга оширади. Улар 2017-2018 йиллар мобайнида фуқаролар томонидан турли миқдордаги қарздорлик учун (ҳужжатда ҳақиқатда тўланмаган бўлса-да) қарздорлар томонидан белгиланган маблағлар тўлиқ тўланганлиги ва муассаса кассасига кирим қилинганлиги ҳақида қалбаки тўлов қоғозлари, маълумотномалар ёзади. Мажбурий ижро бюроси Дўстлик туман бўлимига ушбу қалбаки ҳужжатлар тақдим қилинади. “Ўрнини тўлдириш” режасини янада мукаммаллаштириш яхши “натижа” беради. Мазкур қарздорларга нисбатан ижро ишининг қалбаки ҳужжатлар асосида тамомланишига эришилади. Лекин устомонларнинг қозони ёпиғлигича қолмайди.\nЖорий йилнинг апрель ойида Жиззах вилояти ИИБ ҳузуридаги Тергов бошқармаси ўша қинғир ишлар содир этилган мактабгача таълим муассасасида ҳужжатли тафтиш ўтказиш ҳаракатларини олиб боради. Сожида Қултоева бу вазиятда ҳам “жим” турмайди. Муассасада норасмий тарзда ҳисобчи лавозимида ишлаб келган Абжамил Тошпўлатовнинг ёнига «ёрдам»га келади. Иккаласи бир кемада эканини айтади. Гўёки текшириш давомида аниқланган камчиликларни тафтиш далолатномасида кўрсатмаслик эвазига “тепа”га пора беришга далолат қилиб, алдаш йўли билан унинг 1 миллон 200 минг сўм пулни олади. Пулларни одатдагидек ўз эҳтиёжлари учун ишлатиб юборади.\nЖамиятга, одамларга нафи тегиб, ўз ишини, хизмат вазифасини сидқидилдан бажариш чин инсоний фазилат саналади. Орамизда мансаб ваколатини суиистеъмол қилиб, бошқаларга зарари тегаётганлар борлиги ачинарли. Жиззах вилояти ички ишлар бошқармаси ахборот хизматидан маълум қилинишича, юқоридаги жиноий ҳаракат бўйича жиноий иш қўзғатилиб, ноқонуний ҳаракатларнинг олди олинган. Тергов ҳаракатлари натижасида айбдорлар ўзларига тегишли жазони олиши муқаррар. Жазо муқаррарлиги – шубҳасиз. Лекин мана шундай ҳолатларнинг такрор бўлмаслиги, эртамиз эгалари, жажжи қоракўзларимиз тарбияси, камолоти учун барча қўлидан келган яхши ишни қилиши керак.


“Ўзбекистон ҳаво йўллари” Киевга парвозларни бекор қилди\n25 Февраль, 2022\nУкраина ҳаво ҳудуди йўловчи ҳаво кемалари қатнови учун ёпилиши муносабати билан Тошкент-Киев-Тошкент йўналиши бўйлаб жорий йилнинг 27 февраль ва 2 март кунлари амалга оширилиши режаланган рейслар бекор қилинади. Бу ҳақда Uzbekistan Airways матбуот хизмати маълумот тарқатди.\nАвиаширкат вакиллари қайдича, бекор қилинган HY-3731/3732 йўловчилари авиачипталарининг тўлиқ қийматини чипта сотиб олинган жойда қайтариб олишлари ёки парвозлар қайта тикланганидан кейин бошқа санага бепул қайта бронлаш ҳуқуқига эга.\nАввалроқ ижтимоий тармоқларда пайшанба тонгида Киевдан Тошкентга учган Sky Up Airlines авиаширкати учоғи Украина узра ҳаво ҳудуди ёпилгани туфайли ўз йўналишини Молдова пойтахти Кишинёвга буришга мажбур бўлгани ҳақида хабарлар тарқалган. Шунингдек, бугун эрталаб Россиянинг Краснодарига йўл олган учоқ Ростов осмони ёпилгани туфайли Наманганга қайтишга мажбур бўлгани хабар қилинган.\nБу орада Ўзбекистоннинг Киевдаги элчихонаси дипломатик миссия вакиллари томонидан эвакуация режаси ва Украина ҳудудини тарк этишни хоҳловчи фуқаролар рўйхати ишлаб чиқилаётгани ҳақида маълумот тарқатган. Ўзбек дипломатларига кўра, Украина ҳаво ҳудудининг ёпилишини инобатга олган ҳолда ушбу мамлакатдаги ўзбекистонликларнинг жўнаб кетиш йўналишлари ва жўнаб кетиш жойи ишлаб чиқилмоқда.


Нөкис қаласында орнатылып атырған жаңа түрдеги электр есаплағышлары көрсеткишлерди арттырып көрсете ме? » KarInform\nНөкис қаласында орнатылып атырған жаңа түрдеги электр есаплағышлары көрсеткишлерди арттырып көрсете ме?\nСоңғы ўақытларда социаллық тармақларда Өзбекстан көлеминде ғалаба тәризде орнатылып атырған жаңа электр есаплағышлары көрсеткишлерин көбейтип көрсетип атырғаны ҳаққында наразылықлар билдирилип атырғаны бақланбақта, деп жазады ӨзР Энергетика министрлиги.\nМинистрлик қәнигелери бирге ислесиўши шөлкемлер менен биргеликте тутыныўшылардың шағымларына жуўап берип, электр энергиясын есаплайтуғын заманагөй үскенелер артықша кВт саатларды «пайда етип атырғаны» менен байланыслы жағдайға анықлық киргизди.\nОрнатылған жаңа есаплағышларда анықлық дәрежеси алдынғы индукциялық ямаса биринши әўладқа киретуғын айырым электрон есаплағышлардан бир қанша жоқары есапланады. Мәселен, егер индукциялық есаплағышларда анықлық дәрежеси ±2,5% ти қураса, жаңаларында бул ±1,0% ти қурайды.\nСондай-ақ, индукциялық есаплағышлардың анықлық дәрежеси ҳәр бес жылдан соң ±5% кемейеди. Буннан келип шығып айтатуғын болсақ, айырым индукциялық есаплағышларда анықлық дәрежеси ±10% көбейип кеткен болса да, пайдаланыўшылар ески есаплағышлардан пайдаланыўды даўам еттирмекте.\nКөпшиликке белгили, айырым инсапсыз пайдаланыўшылар жылытыў системасына «нулевой» өткергиш жалғап алған болып, электр энергиясынан нызамға қайшы түрде пайдаланып келмекте. Бул болса энергия системасына зыян жеткерилиўине, жылытыў қубырларының истен шығыўына, айырым жағдайларда болса ток урыўы ақыбетинде пуқаралардың биймезгил қайтыс болыўына себепши болады.\nҲәзирги есаплағышлар бундай жағдайларда тек ғана есаплағыштан өтип турған электр энергиясын есаплап қоймастан, соның менен бирге, нызамға қайшы тәризде пайдаланылып атырған бөлегин де есапқа алады.\nЕслетип өтемиз, Өзбекстан Республикасы Президентиниң 2018-жыл 23-октябрьдеги «Электр энергетикасы тармағын жедел раўажландырыў ҳәм финанслық турақлылығын тәмийинлеў илажлары ҳаққында»ғы қарарына муўапық, усы жылдың 12-август күнинен баслап Нөкис қаласындағы барлық электр энергиясы пайдаланыўшыларының есаплағышларын жаңасына алмастырыў жумыслары алып барылмақта.\nНөкис қаласындағы электр энергиясы тутыныўшылары дық ...\n15-августтан баслап газ ҳәм электр энергиясы қымбатлайды\n1-апрельден баслап газ тарифлери 10% ке көбейтиледи


Ўзбекистон 13:09 / 21.06.2022 4315\n19 июнь куни соат 06:25да “Ўзбекистон Миллий электр тармоқлари" АЖга қарашли “Газли-1” 110 кВ ҳаво линиясида электр энергиясининг қисқа муддатли ўчиши содир бўлган эди.\nБу ҳақда маълум қилган “Ўзбекнефтгаз” матбуот хизматига кўра, ҳодиса оқибатида Газли нефть ва газ қазиб чиқариш бошқармасига қарашли “Ғарбий” компрессор станциясидаги газ ҳайдаш агрегати, газни олтингугуртдан тозаловчи 3 та технологик қурилма ва бу қурилмаларга иссиқлик энергиясини етказиб турган 5та буғ қозонлари меъёрий иш режимидан авариявий ҳолатга ўтиб қолган.\n“Ҳудудий электр тармоқлари” АЖ ахборот хизматининг маълум қилишича, аварияли узилишлар кучли шамол натижасида юзага келган. Қўшимча қилинишича, носозликлар “Бухоро ҲЭТК” АЖ ҳисобидаги электр узатиш тармоғида эмас, балки Газли нефть ва газ қазиб чиқариш бошқармаси томонидан тасарруф этилган ҳудудда содир бўлган.\n“Узилиш сабабларини аниқлаш ва юзага келган ҳолатни бартараф қилиш мақсадида дастлабки ўрганиш ишлари амалга оширилди. Хусусан, умумий узунлиги 160 км.дан ортиқни ташкил қилувчи “Газли-2” 110 кВли электр узатиш тармоғининг “Бухоро ҲЭТК” АЖ ҳисобидаги 117 км электр узатиш тармоғида юқоридаги ҳолатга тегишли, яъни аварияли узилишлар келиб чиқишига сабаб бўлувчи камчиликлар аниқланмаган. Электр узатиш тармоғининг қолган 43 км қисми эса Газли нефть ва газ қазиб чиқариш бошқармаси томонидан тасарруф этилади.\nКелгусида бу каби ҳолатлар содир бўлмаслигининг олдини олиш учун “Газли-2” 110 кВ электр узатиш тармоғининг Газли нефть ва газ қазиб чиқариш бошқармасига тегишли қисмини ҳам атрофлича кўрикдан ўтказиш мақсадга мувофиқлигини билдирамиз.\n“Ҳудудий электр тармоқлари” АЖ “Ўзбекнефтгаз” АЖдан авария ҳодисаси тафсилотларини тўлиқ ва атрофлича ўрганмасдан, юқоридаги каби асоссиз маълумотлар тарқатмасликни сўраб қолади”, дейилади расмий муносабатда.


Москва вилоятининг Люберци шаҳрида янги туғилган чақалоқни сотаётган ва сотиб олаётган аёллар ушланди. Полиция 16 яшар ўзбекистонлик "сотувчи" аёл 150 минг рублга ўз боласини самаралик аёлга пулламоқчи бўлганини билдирди.\nЖорий йил 10 август куни Люберци шаҳри ҳуқуқ-тартибот идораси ходимлари янги туғилган чақалоқни сотиш масаласида келишиб олган икки аёлни ҳибсга олди.\nРоссия Тергов қўмитасининг Москва вилояти бўйича бошқармаси “сотувчи” бўлиб чиққан чақалоқнинг онаси – 16 яшар Ўзбекистон ватандоши эканини хабар қилди.\n- Тергов маълумотларига биноан, 2016 йилнинг февралида ҳомиладор бўлган вояга етмаган аёлда туғилажак болани бошқа оилага пуллаш ғаразли нияти пайдо бўлади. Бунинг учун у Интернет тармоғида тегишли эълон қолдиради. Бу эълонга кўзи тушган 22 ёшли самаралик аёл болани сотиб олишга розилик беради. Тортишувлардан кейин чақалоқ 150 минг рублга “баҳоланади”, деди Тергов қўмитаси вакиласи Ольга Врадий Озодликка.\nБола туғилиши биланоқ - 10 август куни - Самарадан келган 22 ёшли аёл келишилган пулни ўзбекистонлик 16 яшар аёлга топширади. Шундан кейин икковлон кузатув олиб бораётган оператив ходимлар томонидан қўлга туширилди.\nЧақалоқ тиббий кўрик учун шифохонага юборилди.\nБолафуруш ўзбекистонлик аёл ва россиялик “харидор” жиноий жавобгарликка тортилди: уларга нисбатан Россия Федерацияси Жиноят Кодексининг 127.1 моддаси 2 қисми – “Одам савдоси” асосида жиноят иши очилди.\nОзодликка ҳозирда иккала аёл яшаш жойини тарк этмаслик тилхати асосида полиция бўлимидан қўйиб юборилгани маълум бўлди. Айбланувчилар ўз айбига иқрор бўлгани айтилди.\nТерговчилар боласини 150 минг рубл(~2300 АҚШ долл.- таҳр.)га баҳолаган “тадбиркор” ўзбек қизи бирор ножўя ҳаракат қилаётганини англамаган кўринади, демоқда. Аниқланишича, фарзандини сотиш тўғрисидаги эълон остида у ўз исми-шарифини қолдирган.\nЎзбекистонлик бу аёл ҳам набирасини пулламоқчи бўлганида ҳибс этилган\nБолафуруш муҳожирлар сони камаймаётир\nРоссияда ўзбекистонлик меҳнат муҳожирларининг ўз фарзандларини сотишга уринишлари билан боғлиқ воқеалар аввал ҳам учраган. Аммо, деярли барча болафуруш муҳожирлар қўлга тушиб, жиноий жавобгарликка тортилаётганига қарамасдан, ўз боласини пуллашга шошилаётганлар сони камаймаётир.\nРоссиянинг Москва вилоятида ўз чақалоғини сотишга уринган ўзбекистонлик аёл ҳибсга олинди. Россия матбуотининг хабар қилишича, Москва вилояти Долгопрудний туманида қўлга олинган аёл уч ойлик чақалоғини 70 минг рублга (тахминан 1130 АҚШ доллари) бошқа бир ўзбекистонликка пуллашга уринган.


Зидан Кроос, Иско ва Бензема ҳақида фикрини айтди - Penalti.uz | Футбол янгиликлари олами!\nЗидан Кроос, Иско ва Бензема ҳақида фикрини айтди\n«Реал» бош мураббийи Зинедин Зидан жамоа аъзоларидан Тони Кроос, Иско ва Бензема ҳақида фикр билдириб ўтди.\n«Кроос – жуда яхши ўйинчи ва ундай деб ҳисоблайдиган битта мен эмасман. «Реал»га беш йил давомида кўп фойдаси тегди. У хотиржам футболчи, босим остида ўзини йўқотиб қўймайди. Уфнинг ўйинлари менга ёқади ва доим шундай бўлиб келган.\nСизлар Тони ва бошқа ўйинчилар ҳақида худди мен уларни жамоада кўришни истамаётгандек гапираверсизлар. Лекин уларнинг бари муҳим ва етарлича футболчилардир.\nБензема? Бензема ҳар қандай футболчилар билан ўйнаб кета олади. Чунки у яхши футболчиларни бир жамоага бирлаштира олади. Карим одатий тўққизлик футболчиси эмас, у бошқача ўйинчи.\nУни биринчи марта кўрганимда кўпроқ ярим ҳимояда ва қанотда ўйнарди. У кўп нарсага қодир эканини билади. Голлар уриши ҳам, чизиқлар орасида боғловчи вазифасини ўташи ҳам мумкин.\nКўп футболчиларни сотиб юборишимиз мумкин, чунки улар ҳақиқатан ҳам яхши ўйинчилардир. Кўплаб клублар «Реал» аъзоларини ўз таркибида кўришни истайди ва бу янгилик эмас. Иско – муҳим ўйинчи, у менга ёқади. Нима бўлишини кўрамиз», – деган Зиданнинг фикрларини келтириб ўтди Marca.\nМаълумот учун, «қироллик клуби» бугун Ла Лига доирасида «Леганес» меҳмони бўлади. Ўйин Тошкент вақти билан тунги соат 00:00да старт олади.\n15.04.2019, 14:59 213 0\nЗидан ва Исконинг уйини ўғри уриб кетди\n«Реал» «Лас-Пальмас»га қарши ўйин заявкасини эълон қилди


Олимлар организмнинг коронавирусга қарши табиий ҳимояси ҳақида гапириб беришди\n28 Yanvar 19:32 / Published in COVID-19\nИнсон танаси ўзини коронавирусдан ҳимоя қилишга қодир\nБразилиядаги Сан-Паулу университети олимларининг айтишича, ўпкада ҳосил бўлган мелатонин гормони коронавирусга қарши табиий тўсиқ яратади.\nОлимлар мелатонин вируснинг кириш жойларида — бурун ва ўпка алвеолалари ва эпителия ҳужайраларида оқсилларни кодловчи генларнинг пайдо бўлишига тўсқинлик қилишини аниқладилар. Шундай қилиб, гормон ушбу тўқималарнинг юқишини олдини олади ва иммунитетни бостиради, натижада вирус бир неча кун давомида ҳаво йулларида қолади ва кейин бошқа ташувчини топишга кетади.\nТадқиқот муаллифларининг фикрига кўра, уларнинг кашфиёти нима учун баъзи одамлар коронавирус билан касалланмаслигини тушунишга имкон беради, бошқалари эса уни асемптоматик равишда тоқат қиладилар, ҳатто ижобий ПЦР-тести билан ҳам. Бундан ташқари, олимлар мелатонинли бурун томчилари ёки пуркагичидан COVID-19 ривожланишининг олдини олиш учун фойдаланиш мумкинлигига аминлар.\n«Ўпка мелатонинига ўхшаш таъсир механизми бошқа нафас олиш вируслари, шу жумладан гриппга ҳам таъсир қилиши керак», дейди тадқиқот муаллифи профессор Регина Пекелманн.\nОлимлар илгари ўпкада ҳосил бўлган мелатонин ифлосланган ҳаводан заррача моддаларни киритиш жойларини ўзгартиришини аниқладилар. Бу кемирувчиларда мелатонин синтезини блокировка қилиш бўйича тажрибалар пайтида аниқланди. Маълум бўлишича, гормонсиз, нафас оладиган заррачалар мияга ҳам кириб бориши мумкин. Ҳозирги тадқиқотда худди шундай тажриба коронавирус билан ўтказилди.\nТадқиқотчилар соғлом одамларнинг ўпкасидан олинган намуналарни таҳлил қилиб, мелатонин ишлаб чиқариш қобилияти қанчалик паст бўлса, вируснинг танага кириб бориши билан боғлиқ бўлган генларнинг экспрессион даражаси шунчалик юқори эканлигини аниқладилар. Мелатонин кўрсаткичи юқори бўлган жойда гормон SARS-CoV-2 нинг ўпкага кириш нуқталарини тўсиб қўйди.\nTagged under: ГОРМОН, КОРОНАВИРУС, МЕЛАТОНИН, ЎПКА, ҲИМОЯ\nЎзбекистонда 1,5 миллиондан ортиқ дозада ковид-19 вакциналари ишлатилган


Минг дардга шифо асал – Сурхон тонги\nБош саҳифа / Жамият / Минг дардга шифо асал\nАвгуст 29, 2018\tЖамият Изоҳ қолдириш 3,456 Кўрилди\nКўпчилик хонадонларда эрталабки нонушта пайтида шакар истеъмол қилинади. Асални эса тановул қилувчилар кам. Аслида асал шакарга нисбатан анча фойдалироқ. Мутахассисларнинг берган маълумотларига қараганда, у 100 фоиз табиий маҳсулот. Асал турли оғир хасталиклардан эндигина тузалиб, қувват камайганда, машғулотлар ёки спорт мусобақаларидан сўнг ҳам организмнинг кучини қайта тиклашга ёрдам беради.\nУ иммунитетни ошириб, шамоллашни даволашда ҳам фойда қилади. Сут билан қайнатилган асал йўтал ва томоқ оғриғига қарши ичилади, шунингдек, тумовда ҳам истеъмол қилиш яхши самара беради. У ажойиб антисептик восита ҳамдир. Бадандаги яра, кесилишлар ёки тери яллиғланиши муаммоларига қарши қўллашда ҳам ишлатилади.\nАксарият асаларичилар тонгда уйқудан уй- ғонгандан сўнг, оч қоринга бир чой қошиқ асал истеъмол қилиб, кетидан сув ичишни маслаҳат беради. Бу усул ҳақиқатан ҳам фойдали бўлиб, организмда барча алмашиш жараёнлари фаоллашади, стресс даражаси пасаяди ва чарчоқ йўқолади. Ушбу шифобахш неъматни истеъмол қилган кишида ортиқча вазн ҳосил бўлмайди.\nБу неъмат бир вақтнинг ўзида ҳам ширинликка бўлган эҳтиёжни қондиради, ҳам қондаги шакар миқдорини ошириб юбормайди. Асал асаб тизимини мустаҳкамлаш хусусиятига ҳам эга бўлиб, ундан самарали ухлатувчи сифатида фойдаланиш мумкин. Бунинг учун 2 қошиқ қалампирмунчоқ 3 пиёла қайноқ сувга солинади ва ярим соат давомида дамлаб қўйилгач, сузиб олинади ва 4 қошиқ асал билан аралаштирилади. Бу ичимлик бир кунда уч маҳал ярим пиёладан ичилса, фойда беради.\nАсалнинг таркиби ов- қат ҳазм қилишни яхшиловчи ва юқори кислоталиликда фойдали бўлган моддалардан ташкил топган. Шунинг учун у ичак касалликларининг деярли ҳамма турларида тавсия қилинади. Агар аёл киши қаришни хоҳламаса асал ейиши лозим, чунки унинг таркибида жуда муҳим модда — антиоксидантлар мавжуд. Улар ажинларни келтириб чиқарувчи эркин радикалларнинг ҳаракатига тўсқинлик қилади. Асал ажинларни камайтиришга, терининг рангини яхшилашга ва теридаги ёғ безлари ишининг тезлигини пасайтиришга ёрдам беради.\nҚадимдан асал доривор восита сифатида қўлланиб келинади. Унинг таркибида Б витаминлар гуруҳи, С витамини, шунингдек, органик кислоталар, эфир ёғлари, сув, шакар, углевод ва ферментлар ҳамда глюкоза, фруктозалар ҳам мавжуд.\nҲар нарсанинг меъёри бўлгани каби асал баъзи ҳолларда зарар келтириши мумкин. Масалан, қандли диабетга чалинганларга ҳамда икки ёшгача бўлган болаларга тавсия этилмайди. Сурункали қанд касаллиги ёки ошқозон ярасидан азият чекаётган беморлар оч қоринга ҳатто бир чой қошиқ асал истеъмол қилса ҳам зарар кўриши мумкин. Асални кучли иситиб истеъмол қилмоқчи бўлсангиз, фойдали хусусиятларини йўқотиши мумкин. Ҳар куни иштаҳани назорат қилмасдан асал истеъмол қилиш тезда ортиқча вазн тўплашга олиб келади. Айниқса, аллергияси бор кишилар тамадди қилиши хавфли ҳисобланади, дейди шифокорлар. Чунки асал астма, тери қичиши ва қизариши, ҳатто баъзан шишларни келтириб чиқариши мумкин экан.\nШундай экан, бу неъматдан меъёрида ва ўз ўрнида фойдаланиш мақсадга мувофиқ.\nОлдинги Эркли элнинг меҳнатсевар фарзанди\nКейинги Ҳаракат хавфсизлиги\nБилимдон устоз эди


ЖССТ экспертлари коронавирус юқтиришнинг тўрт хил йўлини аниқлади - Daryo\n06:06, 10.02.2021 17448\nЖаҳон соғлиқни сақлаш ташкилоти (ЖССТ) мутахассислари коронавирус инфекцияси одамларга тўрт хил йўл — ҳайвондан, ўзаро алоқа, музлатилган овқатдан ва лаборатория ҳодисаси туфайли йўқишини аниқлади. Бу ҳақда Ухань шаҳридаги матбуот анжуманида сўзга чиққан ЖССТ экспертлари халқаро гуруҳи раҳбари Питер Бен Эмбарекнинг маълумотига таяниб «Lenta.ru» хабар берди.\nУнинг таъкидлашича лаборатория ҳодисаси орқали коронавирус пайдо бўлиш эҳтимоли жуда паст, шунинг учун олимлар келажакда бу тахминни ўрганиб чиқишни режалаштирмаяпти. Аммо у вирус келиб чиқишига оид фаразлар рўйхатидан чиқарилмаган. Экспертлар томонидан қолган тахминларнинг иккитаси — ўзаро алоқа ва музлатилган маҳсулотлар орқали инфекцияни юқтириш реал ҳодиса деб ҳисобланмоқда. Чунки мазкур йўллар билан коронавирусни узоққа ташиш мумкин.\nМавзуга доир: ЖССТ эксперти: «Коронавируснинг Ухандаги лабораториядан сизиб чиққанини тасаввур қилиш қийин»\nАввалроқ ЖССТ вакцинация бўлими раҳбари Кейт O’Брайен коронавирусга қарши эмлаш бепуштликка олиб келишини рад этганди. Унинг сўзларига кўра, бепуштликни келтириб чиқарадиган бирорта вакцина йўқ.\nАмерикалик олимлар эса COVID-19’га қайта чалиниш сабабларини маълум қилган. Олимлар илгари COVID-19 билан касалланганларда коронавирус инфекциясининг иккинчи тўлқини кузатилишига сабаб танада иммунитетнинг заифлиги оқибатида инфекцияни қайта юқтириш ёки организмда қолиб кетган вирусни қайта фаоллаштириш бўлиши мумкинлигини таъкидлаган.\nОлимлар самолётда узоқ вақт парвоз қилиш COVID-19 юқтириб олиш эҳтимолини кескин ошириши мумкинлигидан огоҳлантирди\n19:10, 01.06.2021 94031\n22:10, 11.06.2021 58221\nУммон қаърига шўнғиб: капитан Кусто ҳайратлари\n00:11, 05.06.2021 62363\nҚирғизистонда президент кортежи иштирокида ЙТҲ рўй берди. Бир киши ҳалок бўлган\n11:46 Бугун 2925\n11:34 Бугун 6667\n11:27 Бугун 4772\nСурхондарёда ЙПХ ходими чақирув бўйича кетаётган тез ёрдам машинасини ўтказмагани юзасидан маълумот берилди\n11:10 Бугун 3439\n03:11, 20.06.2021 103142\n16:52, 20.06.2021 83141\n22:37, 19.06.2021 80329\n17:11, 20.06.2021 58421


Венгер ва Гвардиоланинг фарқи нимада?\n21 февраль, 2018, 22:52\nАнглиянинг “Арсенал” ва “Манчестер Сити” жамоалари собиқ футболчиси, ҳозирда Италиянинг “Беневенто” клуби ҳимоячиси Бакари Санья Арсен Венгер ва Хосеп Гвардиолаларнинг фарқлари борасида ўз фикрларини билдириб ўтди.\n“Улар жуда ҳам турли хил. Гвардиола кўп вақтини тактикага бағишлайди. Менга унинг машғулотлари ёқади. Ундан жуда кўп нарса ўрганганман. Баъзида у худди шахмат ўйнаётгандек туйилар эди.Чунки, футболчиларнинг ҳар бир хатти-ҳаракатлари ҳисобланган эди.\nВенгер учун эса техник кўрсаткичлар муҳим. У машғулотларда жуда кўп тажрибалар ўтказади. Бу борада уни ҳақиқий устоз дея оламан”, – деб унинг сўзларини келтириб ўтди La Gazzetta dello Sport\nМаълумот учун, Санья “Арсенал”да 2007-2014 йилларда, 2014-2017 йилларда эса “Манчестер Сити” сафида тўп тепган.


Ўзбекистоннинг ташқи қарзи миқдорига оид сўнгги маълумот эълон қилинди\n28 феврал 2021, Тошкент вақти: 18:50\nЎзбекистон Республикасининг жами ташқи қарзи жорий йилнинг 1 октябрида 21,5 млрд. долларни ташкил қилган бўлиб, ундан 13,8 млрд. доллари давлат секторининг қарзлари, 7,7 млрд. доллари хусусий ташқи қарз ҳисобланади.\nБу ҳақда Марказий банк Ўзбекистоннинг 2019 йилнинг 9 ойи учун тўлов баланси, халқаро инвестицион позицияси ва ташқи қарзи бўйича эълон қилган маълумотномасида айтилди.


ЁШ АВЛОД ТАЪЛИМ-ТАPБИЯСИ ЙЎЛИДА КАМАPБАСТАМИЗ - AmuNews.uz - энг сўнгги янгиликлар\nМактабгача таълим соҳаси таълимнинг энг дастлабки ва асосий босқичи ҳисобланади. Чунки келажагимиз бўлган ёш авлод энг аввало шу масканда таълим-тарбия олади, ҳар томонлама ривожланади ҳамда келажак учун ўзининг илк қадамларини қўяди.\nПрезидентимизнинг 2017 йил 30 сентябрдаги “Мактабгача таълим тизими бошқарувини тубдан такомиллаштириш чора-тадбирлари тўғрисида”ги Фармони ҳамда “Ўзбекистон Pеспубликаси Мактабгача таълим вазирлиги фаолиятини ташкил этиш тўғрисида”ги қарорига мувофиқ соҳада янги тизим яратилди.\nЯнги вазирлик олдига мактабгача таълим соҳасида ягона давлат сиёсатини ишлаб чиқиш ва амалга ошириш, мактабгача таълим муассасалари давлат ва нодавлат тармоғини кенгайтириш, бу борада соғлом рақобатни қўллаб-қувватлаш, МТМлар моддий-техник базасини мустаҳкамлаш, МТМларга болаларни қамраб олиш даражасини ошириш ва уларни мактаб таълимига сифатли тайёрлаш вазифалари қўйилди.\nШу мақсадда туманимизда янги ташкил этилган Мактабгача таълим бўлими МТМларни кичкинтой болажонларга билим асосларини, энг зарур ҳаётий тушунча ва кўникмаларни ўргатадиган масканга айлантиришга ва бундай муассасалар сонини кўпайтиришга интилмоқда.\nБоиси, қайси соҳани олиб қарамайлик, етук ва билимдон кадрлар салоҳияти ютуқларга асос бўлаётганини кўришимиз мумкин.\nБиз ана шундай истиқболи порлоқ кадрлар тайёрлашни боланинг мактабгача таълим тизимидан бошласак, албатта, ниятимизга етамиз. Ахир мактабгача таълим тизими узлуксиз таълимнинг илк ва энг асосий бўғини ҳисобланади.\nТуман Давлат хизматлари марказида “Болаларни давлат мактабгача таълим муассасаларига қабул қилиш ва навбатга қўйиш бўйича электрон дастур”нинг жорий этилгани фарзандларини МТМларга жойлаштириш ёки биридан иккинчисига кўчириш истагида бўлган ота-оналар учун яна бир қулайлик бўлди.\nБундан ташқари, туманимизда мактабгача таълим тизимини ривожлантириш бўйича бир қанча самарали ишлар амалга оширилмоқда. Мактабгача таълим муассасаларида тарбияланувчиларнинг замонавий таълим-тарбия олишлари, уларнинг соғлом овқатланиши ҳамда жисмонан ва руҳан етук бўлиб етишишлари учун барча шарт-шароитлар яратиб берилмоқда. Мактабгача таълим муассасаларини малакали педагог ходимлар билан таъминлаш чора-тадбирлари амалга оширилмоқда.\nМактабгача таълим муассасаси тарбиячиси касби ниҳоятда масъулиятли, машаққатли касбдир. Чунки, улар тарбияланувчиларнинг ҳар томонлама етук, баркамол ва соғлом бўлиб тарбияланишида масъул бўлиб ҳисобланади.\nЮртимизда 1 октябрь Ўқитувчи ва мураббийлар куни сифатида кенг нишонланади. Шу фурсатдан фойдаланиб, нафақат туманимиздаги, балки юртимиздаги барча ўқитувчи ва мураббийларни байрам билан чин қалбимдан муборакбод этаман.\nУларнинг машаққатли ва масъулиятли ишларида муваффақият, оилаларига тинчлик-тотувлик, тани соғлиқ, куч-ғайрат ва шижоат тилаб қоламан. Ҳамиша қаддингиз ва қадрингиз баланд бўлсин, азиз устоз ва мураббийлар!


Орхан Сиврикая Uzbekistan Airways раисининг ўринбосари этиб тайинланди\nUzbekistan Airways’нинг бошқарув раиси ўринбосари лавозимига Туркиядан жалб этилган мутахассис Орхан Сиврикая тайинланди.\nTurkish Airlines’нинг собиқ вице-президенти Орхан Сиврикая Uzbekistan Airways раисининг ўринбосари этиб тайинланди. Бундан Корпоратив ахборот ягона порталидаги маълумотлар дарак бермоқда.\nҚайд этилишича, 2020 йил 18 июнь куни навбатдан ташқари умумий йиғилиш ўтказилган. Унда Uzbekistan Airways АЖнинг бошқарув раис ўринбосари лавозимига Туркиядан жалб этилган мутахассис Орхан Сиврикаяни тайинлаш ҳамда Uzbekistan Airways АЖнинг ижро аппарати тузилмасига бошқарув раиси ўринбосари лавозимини киритиш ҳамда янги ижро аппарати тузилмасини тасдиқлаш масалалари овозга қўйилди.\nПорталдаги маълумотдан кўриш мумкинки, Uzbekistan Airways АЖнинг бошқарув раиси ўринбосари лавозимига Туркиядан жалб этилган мутахассис Орхан Сиврикая тайинланган, Uzbekistan Airways АЖ ижро аппаратининг янги ташкилий тузилмаси тасдиқланган.\nUzbekistan Airways АЖнинг бошқарув раиси в.б. Б. Ҳакимов ўрнатилган тартибда Орхан Сиврикая билан меҳнат шартномаси имзоланишини таъминлаши белгилаб қўйилган.\nЭслатиб ўтамиз, 2017 йил ноябрь ойида Орхан Сиврикая Ўзбекистон Миллий авиакомпанияси раисининг стратегик ривожлантириш бўйича маслаҳатчиси бўлганди.\nОрхан Сиврикая 1967 йилда туғилган, техника фанлари номзоди, фуқаролик авиацияси масалаларида таниқли топ-менежер. Босфор университети (саноат муҳандислиги факультети, 1991 йил) битирувчиси. Туркия, Европа ва Шимолий Америкада авиайўналишларни режалаштириш ва бошқариш, янги бизнес-моделларни ташкил этиш, маркетинг ва даромадларни бошқариш бўйича масъулиятли лавозимларда ишлаган. Turkish Airlines вице-президенти лавозимида фаолият кўрсатган.\nВазирлик «Москва–Тошкент» авиачиптаси нархи 700 доллардан ошиб кетгани ҳақидаги хабарларни рад этди


АҚШ президенти Жо Байден, Австралия ва Британия бош вазирлари Скотт Моррисон ва Борис Жонсон мудофаа соҳасида уч томонлама ҳамкорлик альянси – AUKUS ташкил этилишини эълон қилишди.\n“Австралия, Британия ва АҚШ ҳамкорлиги – AUKUS аббревиатураси бироз ғалати янграса-да, бироқ бу яхши. Давлатларимиз ХХ асрдаги каби XXI асрда ҳам таҳдидларга қарши биргаликда курашиш қобилиятимизни янгилайди ва мустаҳкамлайди”, деб айтган янги альянс тақдимотида Байден.\n“Ушбу ташаббус ҳар биримизни жадал ривожланаётган таҳдидлардан ҳимояланиш учун зарур бўлган энг замонавий имкониятлар билан таъминлашга қаратилган”, деб таъкидлаб ўтган АҚШ президенти.\nЎз навбатида, Австралия бош вазири “дунё борган сари, айниқса Ҳинд-Тинч океани минтақаси мураккаблашиб кетаётгани”ни айтган. Унинг таъкидлашича, “ушбу минтақа эҳтиёж сезаётган хавфсизлик ва барқарорликни таъминлашга ёрдам бериш учун ўзаро ҳамкорликни янги даражага кўтариш зарур”.\n“AUKUS технологияларимиз, олимларимиз, саноатимиз, мудофаа кучларимиз пировард натижада ҳаммага фойда келтирадиган янада хавфсиз минтақани ташкил этиш учун ишлайдиган шерикликдир”, деб таъкидлаб ўтган Австралия бош вазири.\nТомонлар Австралияни сувости кемалари билан таъминлаш янги ҳамкорликнинг биринчи ташаббуси бўлишини айтишган. Таъкидланишича, “бу Ҳинд-Тинч океани минтақасида барқарорликка ёрдам беради”.\n“Биз ядро қуроли билан таъминланган сувости кемалари ҳақида гапирмаяпмиз. Гап оддий қурол билан таъминланган ядро реакторли сувости кемалари ҳақида бормоқда”, деб таъкидлаб ўтган Оқ уй раҳбари.\nШундай фикрни Австралия бош вазири ҳам билдирган. “Биз бу сувости кемаларини Аделаидада Британия ва АҚШ билан яқин ҳамкорликда қурмоқчимиз”, деб қўшимча қилган Моррисон.\nЯнги альянс тузилиши натижасида Австралия Франция билан сувости кемалари етказиш бўйича кўп миллиард долларлик шартномадан чиққан. Байден бунинг ортида Франция билан минтақада яқиндан ҳамкорлик қилинишига умид билдирган.


Равшан Эрматов Ўзбекистон Президенти совғаси — “Malibu” автомобили билан тақдирланди\n21:45 / 31.12.2015\nДавлатимиз раҳбарининг 2015 йил 31 декабрдаги фармонига мувофиқ мамлакатимизнинг спорт соҳасидаги шон-шуҳратини юксалтириш, халқаро майдонда ўзбек футболи нуфузини ошириш, миллий футбол ҳакамлари мактабини ривожлантириш борасидаги катта хизматлари ҳамда ёш авлодни она-Ватанга муҳаббат руҳида тарбиялаш ишларига қўшган муносиб ҳиссаси учун Р.Эрматов “Буюк хизматлари учун” ордени билан тақдирланди. Бу ҳақда ЎзА хабар бермоқда.\n– Халқаро майдонларда Ватанимизни шарафлаш, унинг обрўси юксалишига ҳисса қўшиш – энг олий бахт, – деди Равшан Эрматов. – Нуфузли мусобақаларда ҳеч кимдан кам эмаслигимиз ва кам бўлмаслигимизни исботлашдек эзгу мақсадимизга етишаётганимиздан хурсандмиз. Бу Юртбошимиз раҳнамолигида спортга, спортчиларга, жумладан, футболни ривожлантиришга қаратилаётган доимий эътибор ва ғамхўрлик самарасидир. Камтарона меҳнатларимни Ватанимизнинг юксак мукофоти билан тақдирлагани учун Президентимизга чексиз миннатдорлик билдираман. Бу катта ишонч янада юксак марралар сари рағбатлантиради.


Finance.uz - 2020 ЙИЛДА ҚАЙСИ ВАЛЮТАЛАР ЎСИШИ КУТИЛМОҚДА?\n2020 ЙИЛДА ҚАЙСИ ВАЛЮТАЛАР ЎСИШИ КУТИЛМОҚДА?\nЖаҳоннинг йирик марказий банклари томонидан монетар сиёсатнинг юмшатилганлиги 2019 йилда юқори даромадли валюталарнинг янада қиймати ошишига сабаб бўлди. Forex бозорида 2020 йилда қандай трендлар юзага келиши кутилмоқда? Қуйида шу мавзуга оид айрим маълумотлар билан бўлишамиз.\nЎтган йили emergingmarkets бозорида энг яхши динамикани қайд этган рубль валютаси ижтимоий сўров иштирокчилари афзал деб топган валюталар рўйхатининг юқори поғоналаридан ўрин эгаллади. Бу борада ҳатто Бразилиянинг реалини ортда қолдирди.\n“Ҳанузгача ривожланаётган мамлакатлар бозорига нисбатан оптимистик муносабатдаман, – деди Sumitomo Mitsui DS Asset Management Co. компаниясининг фондлар бошқарувчиси Такеси Йокуто Bloomberg агентлигига берган интервьюсида. – Жуда паст глобал ставкалар доирасида ЕМни фундаментал асосларда қўллаб-қувватланиши инвесторларнинг ундан-да юқорироқ даромадли активларга бўлган эътиборини кучайтиради”.\nДарҳақиқат, ривожланаётган мамлакатлар валюталари ҳозирча юқори поғоналардан жой олган, бироқ бозордаги вазият ўзгариши мумкин. Янги йил оддий йил бўлмаслиги башорат қилинмоқда. Хусусан, АҚШда президент сайловлари бўлиб ўтиши сиёсий вазият янада таранглашидан дарак беради. Геосиёсий зиддиятлар кучайиб бораётган айни замонда жаҳон иқтисодиётида ҳам кишини хурсанд қиладиган натижалар қайд этилмаяпти. Жаҳоннинг асосий валюталари ҳақида сўз борганда Европанинг ягона валютаси ҳам кутилмаган совға тақдим этиши башорат қилинди. Bloombergнинг сўровномаларида иштирок этган респондентларнинг башоратига кўра, йил охирига бориб евронинг нархи 1,16 АҚШ долларига қадар қимматлашиши мумкин. Ҳозирданоқ аксарият банклар евронинг 2020 йилдаги истиқболларини ижобий баҳолашни бошлаб юборган. Мисол учун, Уолл стритдаги Morgan Stanley банки евронинг қиймати I чоракдаёқ 5 фоизга, яъни 1,16 АҚШ долларига ошишини тахмин қилмоқда.\nABN Amro Bank NV ва Commerzbank AG ҳудуддаги иқтисодиёт барқарорлашган ва Brexit атрофидаги ноаниқлик бартараф этилган тақдирда март охирига бориб евронинг қиймати 1,14 АҚШ долларига етишини башорат қилди. Опционлар трейдерлари ҳам евроҳудуднинг ягона валютаси мустаҳкамланишини қайд этмоқда. Бундан ташқари, аксарият мутахассислар фунтнинг қиймати ўсишини ишонч билан таъкидламоқда.\nБу аввало Brexit билан боғлиқ баҳодир. Деярли бутун 2019 йилда Британия валютасини мавҳумлик сиқиб турганди, бироқ ҳозирда айрим масалалар узил-кесил ҳал этилганда ёки ойдинлик киритилганида Британиянинг ЕИ таркибидан чиқиб кетиши билан боғлиқ айтилган ҳар бир хабар фунт қийматини мустаҳкамлашга сабаб бўлмоқда. Бир сўз билан айтганда, сўнгги уч ой давомида фунт йўқотишлардан устамонлик билан қутулишга эришганди. Эътибор талаб этадиган яна бир валюта бу – Автсралия доллари ҳисобланади. Австралиянинг экспорт бозори у ёки бу даражада Хитойга боғлиқ.\nБу дегани, Австралия доллари Хитойнинг ўсиш истиқболларига таъсир кўрсатади. Шундай қилиб, “кенгуру” тақдири Хитой ва АҚШ ўртасидаги савдо уруши ижобий якунланишига қараб ҳал бўлади. Тажрибали мутахассислар башоратига таянган ҳолда айтиш мумкинки, янги йил Австралия доллари учун муҳим синов йилига айланади. Мутахассислар 2020 йилда бу валюта жаҳоннинг энг истиқболли ва мустаҳкам валюталари сафидан ўрин эгаллашига қатъий ишонч билдирмоқда.


Меҳр сўнган хонадон - Huquq.uz\nМеҳр сўнган хонадон\n10:16 - 14.08.2020\nОила тинч, мустаҳкам бўлса, жамият ҳам осойишта бўлади. Аммо турмушимиз тобора фаровонлашаётган пайтда оилалар мўртлашаётгани, ажримларнинг кўпайиб бораётгани ташвишланарли ҳолат.\nАжримлар туфайли фожиа юз бераётганидан ҳам кўз юмиб бўлмайди. Баъзи эркаклар хотини билан ажрашгач гўё ташвишлардан холи бўлиб, фарзандларининг тақдирини ўйлаб ҳам кўрмайди. Суд гарданига бир қатор мажбуриятларни юклаганда эса жазавага тушиб қолади.\nХусусий шифохоналарнинг бирида қоровул бўлиб ишлаб юрган Илҳом Рустамов (исм-фамилиялар ўзгартирилган) оиласининг ишонган тоғи, ҳимоячиси бўла олмади. Турмуш ўртоғи Дилдора билан ўрталарига совуқчилик тушди, келишмовчиликлар газак олиб, 2017 йилнинг октябрида норасмий ажрашишди. Орадан бир ой ўтар-ўтмас бошқа аёлга уйланиб олди. Бу ҳолат Дилдоранинг бош кўтаришига сабаб бўлди.\nУ эрининг қонуний никоҳда бўла туриб бошқа аёлга уйланиб олганидан норози бўлиб судга арз қилди. Унинг мурожаати асосида фуқаролик ишлари бўйича Асака туманлараро суди ҳал қилув қарорини қабул қилди. 2018 йилнинг 10 октябрида Мажбурий ижро бюросининг Асака тумани бўлими ижрочиси ижро ҳужжатига асосан Д.Рустамовани собиқ турмуш ўртоғи ўз оиласи билан яшаб келаётган уйнинг битта хонасига вояга етмаган фарзанди Назирахон билан бирга киритиб қўяди.\nШундан кейин Илҳом Рустамов собиқ хотинидан қутулиш йўлини қидиришга тушади. Шундай ўйда 3 ноябрь куни соат 23:00 ларда Дилдоранинг хонасига киради. Хонада иккита электр иситкич ёқилганини кўриб, унга дашном беради. Электр ҳақи ошиб кетаётганига у сабабчидай иситкичларни ўчириб, печка ёқишни буюради. Дилдора унга сабрли бўлишни, чидаши кераклигини айтганида Илҳом уни жаҳл билан итариб юборади. Дилдора ерга йиқилади. Кўзи қонга тўлган собиқ эр унинг бўйнига чанг солади ва жони чиққунича қўйиб юбормайди… Кейин жасадни дастурхонга ўраб, кўчага отланади. Шу кетганича фермер хўжаликларидан биринининг даласига бориб, мурдани кўмади. Уйига қайтиб келиб, марҳумнинг паспортини печкага ташлаб ёқиб юборади. Гўё шу билан жиноят изларини йўқотгандек. Бироқ…\nҲеч бир жиноят жазосиз қолмайди. Илҳом Рустамовнинг қотиллиги ҳам фош этилди. Жиноят ишлари бўйича Андижон вилояти суди уни 15 йилга озодликдан маҳрум қилди.